Sarawak di bawah Pentadbiran Tentera

SELEPAS Jepun menyerah kalah kepada tentera Berikat pimpinan Australia di Sarawak, pentadbiran Sarawak diserahkan kepada tentera Australia.

Perancangan untuk membebaskan Sarawak (Brunei dan Sabah) telah dirancang semasa Perang Dunia Kedua lagi.  Pihak British yakin untuk mengalahkan Jepun dan memerlukan persediaan awal bagi mentadbir Sarawak.  Oleh itu badan pentadbiran yang akan diwujudkan ini berperanan memulihkan masalah selepas perang dan seterusnya membolehkan pentadbiran awam diwujudkan kemudiannya.

Borneo Planning Unit

Pada Oktober 1943, Borneo Planning Unit (BPU) ditubuhkan.  BPU ini diketuai oleh bekas pegawai Barat di Borneo Utara iaitu C.F.C. Macaskie. Macaskie pernah dipinjam oleh kerajaan Brooke untuk memegang jawatan setiausaha kerajaan negeri dari 1932 hingga 1934.  Di Borneo Utara iaitu Sabah pula beliau pernah memegang jawatan Ketua Hakim dan Timbalan Gabenor sebelum Jepun menyerang utara Borneo.

BPU ditubuh untuk mewujudkan satu pemusatan pentadbiran antara Sarawak, Sabah dan Borneo.  Untuk jangka masa panjang pentadbiran ini akan memastikan bahawa masa depan politik dan pembangunan sosial di utara Borneo tidak bertentangan dengan polisi umum kerajaan koloni di London.

Perkembangan selanjutnya BPU ini membawa pembesaran badan ini dan mula ke arah ketenteraan.  Ia mula dikenali pula sebagai 50th Civil Affair Unit (50 CAU).  Unit ini kemudiannya berkerjasama dengan pasukan awam  Australia  yang dikenali sebagai British Borneo Civil Affair Unit (BBCAU).  BBCAU ini pula diketuai oleh Kolonel A. A. Conlon.

Walaupun kedua-dua badan ini mempunyai matlamat yang sama tetapi Conlon tidak begitu senang dengan 50 CAU kerana Conlon ingin mengembangkan pengaruh Australia di Borneo.  Malahan Conlon dan Macaskie cuba bersaing antara satu sama lain dalam mengatur pentadbiran di utara Borneo.  Conlon mengambil pendekatan untuk melengah-lengahkan penyertaan pegawai-pegawai 50 CAU di Borneo.  Malah Conlon tidak memaklumkan apa-apa rancangan ketenteraannya kepada Macaskie sehingga diperingkat penghujung sahaja.

Walaupun adanya persaingan watak dalam hal ini, 50 CAU akhirnya diserap masuk dalam BBCAU dengan Macaskie mengetuainya. Selain membentuk pentadbiran di utara Borneo, BBCAU ini juga berperanan dalam memberi bekalan makan dan membantu operasi ketenteraan di utara Borneo.

BBCAU

Untuk tujuan pembangunan pentadbiran awam, BBCAU kemudiannya menyerap masuk ke dalam Services Reconnaissance Department (SRD).  Kejayaan tentera Berikat membebaskan wilayah utara Sarawak dan selatan Sabah membolehkan BBCAU menjalankan peranannya untuk mentadbir kawasan yang dibebaskan.  Sejak Julai 1945 BBCAU ini telah menjalankan peranan di kawasan pedalaman Sarawak. Kerja-kerja mereka meluas sehingga sebahagian besar Sarawak apabila tentera Jepun di Kuching menyerah kalah pada awal September 1945.

BBCAU menguasai keseluruh Sarawak apabila Leftenan Fujino menyerah kalah.  Namun demikian pentadbiran di bawah BBCAU ini masih terikat kepada Panglima Besar Tentera Australia menerusi pegawai pemerintah Bahagian Ke-9 Tentera Australia.  Manakala Ketua Pegawai Hubungan Awam perlu merujuk kepada pegawai pemerintah ini untuk mengatur sebarang polisi.

Di bawah pemerintahan tentera Australia ini utara Borneo disatukan dalam satu unit pentadbiran.  Pada November 1945 wilayah utara Borneo yang merangkumi Sarawak, Sabah dan Brunei ini dipecahkan kepada beberapa unit pentadbiran kecil.  Unit pertama adalah Bahagian Kuching yang terdiri daripada Kuching, Simanggang, Bau dan Serian.  Pusat pentadbiran bahagian ini ialah di Kuching.  Manakala unit kedua pula ialah Bahagian Sibu.  Unit ini meliputi Sibu, Sarikei, Rajang, Mukah dan Oya.  Bahagian ini pusat pentadbirannya adalah di Sibu.

Unit ketiga pula adalah Bahagian Miri.  Bahagian ini berpusat di Miri dan merangkumi Miri, Marudi, Bintulu dan Sibuti.  Unit seterusnya adalah Bahagian Brunei-Labuan. Bahagian ini meliputi beberapa tempat di Sarawak seperti Limbang dan Lawas.  Manakala sebahagian lagi adalah keseluruhan Brunei dan Labuan.  Pusat pentadbirannya adalah di Brunei.

Dua lagi unit pentadbiran ini adalah bahagian yang meliputi tempat-tempat di Sabah.  Bahagian Jesselton misalnya meliputi Jesselton (Kota Kinabalu), Weston, Kudat, Mempakul, Papar dan Beaufort.  Pusat pentadbirannya adalah di Jesselton.  Bahagian ini meliputi pantai Barat Sabah.

Bagi unit terakhir adalah Bahagain Sandakan.  Bahagian ini meliputi keseluruhan bahagian pantai timur Sabah iaitu Sandakan, Semporna, Tawau, Sapi dan Lahad Datu.  Manakala Sandakan menjadi pusat pentadbirannya.  Kelima-lima unit pentadbiran ini diketuai oleh seorang pegawai tinggi tentera.

Cabaran

Tugas BBCAU ini amat berat kerana ia perlu memulihkan keadaan Sarawak selepas perang.  Ini kerana penduduk tempatan berhadapan dengan masalah kekurangan bahan makanan dan masalah kesihatan yang agak meruncing.  Kawasan pedalaman juga mengalami kesan perang tersebut akibat kerjasama penduduknya dengan tentera Berikat pimpinan tentera Australia.

Banyak juga rumah panjang dibakar dan bekalan makanan mereka dirampas oleh pihak Jepun.  Bekalan makanan seperti beras, daging, ikan, garam, susu dan kopi antara barangan yang perlu dibekalkan kepada penduduk ini.  Halangan utama petugas-petugas BBCAU adalah ketiadaan satu jaringan pengangkutan sempurna menyukarkan barang-barang ini dibawa dan diangkut ke kawasan penduduk.

Walaupun tidak adanya kejadian wabak penyakit tetapi beberapa penyakit dalam kalangan penduduk pedalaman mula muncul terutama penyakit kulit, puru, ulser, disentri dan malaria. Keadaan ekonomi juga agak teruk kerana banyak kawasan pertanian komersial telah rosak dan ada yang ditinggalkan.

Bagi mengatasi masalah selepas perang ini, usaha telah dibuat dengan mengadakan catuan makan kepada penduduk tempatan.  Untuk meningkatkan pengeluaran makanan maka beberapa risalah dikeluarkan untuk mengalakkan penanaman tanaman makanan.  Manakala benih-benih dibekalkan kepada penduduk tempatan untuk bercucuk tanam.  Bagi memacukan ekonomi maka beberapa lesen diberi kepada penguasaan Barat dan pembukaan estet getah.

Perdagangan mula beroperasi semula dengan kedatangan kapal-kapal dagang dari Singapura.  Bagi kesihatan pula bekalan ubat dan pegawai perubatan telah dihantar ke Sarawak untuk membantu menyelesaikan masalah kesihatan penduduk tempatan.

Pentadbiran British

Pentadbiran BCCAU ini tidak berpanjangan kerana pada 5 Januari 1946 pentadbiran Sarawak diserahkan oleh BCCAU kepada British Military Administration (BMA). Brigadier E. C. J. Woodford yang mengetuai 34rd Indian Infantry Brigade mengetuai pentadbiran tersebut.

Manakala BCCAU pula terbubar sebagai salah satu unit di bawah pentadbiran Australia tetapi mula dimasukkan dalam BMA. Jawatan Ketua Pegawai Hubungan Awam masih dikekal dipegang oleh Macaskie.

Pada Februari 1946 pula beberapa jabatan awam seperti pertanian, tanah dan ukur, kerja awam dan kastam mula dipecahkan menjadi unit berbeza bagi Sarawak dan Sabah.

Pentadbiran BMA ini tamat pada 15 April 1946. Kuasa pemerintahan pula diserahkan kepada kerajaan Brooke. Ketika itu rundingan untuk menyerahkan Sarawak kepada British sedang berlangsung. Akhirnya keputusan menyerah Sarawak kepada British menjadi kenyataan apabila pada 1 Julai 1946 Sarawak beralih tangan kepada kuasa British sebagai jajahan tanah mahkota.

Dr. Suffian Mansor adalah Pengerusi Pusat Kajian Sejarah, Politik dan Hal Ehwal Antarabangsa, Fakulti Sains Sosial dan Kemanusiaan, Universiti Kebangsaan Malaysia.

See author's posts


Hamilton sedia samai rekod Schumacher

Lewis Hamilton bersedia untuk menyamai rekod 91 kemenangan Michel Schumacher di Formula Satu (F1) menjelang Grand Prix (GP) Russia Ahad ini walaupun terdapat kebimbangan penularan wabak Covid-19 selepas penganjur membenarkan kehadiran 30,00 penonton.

Juara dunia enam kali itu kurang satu kemenangan untuk menyamai rekod Schumacher yang dilihat agak sukar untuk ditandingi sebelum ini.

Bagaimanapun, dia berada dalam landasan terbaik untuk mengatasi rekod berkenaan bersandarkan kepada kejayaan meraih empat kejuaraan dunia dalam tempoh enam tahun.

Dia juga mencatatkan enam kejuaraan sembilan perlumbaan musim ini untuk mengungguli kedudukan keseluruhan dengan perbezaan 55 mata mengatasi rakan sepasukan Mercedes, Valtteri Bottas.

Hamilton, yang disenarai sebagai salah satu daripada 100 orang paling berpengaruh di dunia oleh majalah Time memulakan perlumbaan dengan rendah diri.

“Saya tidak pernah menyangka bahawa saya akan berada di sini, itu pasti,” katanya selepas kemenangan karier ke-90 di Grand Prix Tuscan dua minggu lalu.

“Rasanya tidak nyata bagi saya.”

Saingan terhebatnya pada hujung minggu berkemungkinan datang dari rakan sepasukan Bottas,  yang mencatatkan kemenangan sulungnya di litar Sochi pada 2017.

Selain Hamilton danBottas, satu-satunya pelumba lain yang pernah meraih kejuaraan di Sochi ialah bekas pelumba Mercedes, Nico Rosberg sejak perlumbaan di negara berkenaan kembali diletakkan dalam kalendar F1.

Jika Mercedes berjaya mencatat kejayaan lagi di Sochi sejarah akan tercipta dengan menjadi satu-satunya pasukan paling banyak muncul juara dalam satu GP.

Penganjur berkata setakat ini 30,000 penonton dijangka hadir menyaksikan perlumbaan itu dan tiket untuk GP Russia sudah habis terjual. AFP

See author's posts


Manfaatkan teknologi DNS untuk pembangunan sosial, ekonomi

TIMBALAN Menteri Komunikasi dan Multimedia Datuk Zahidi Zainul Abidin menyampaikan ucapan pada Asia Pacific Domain Name System (APAC DNS) Forum 2022 di Putrajaya semalam. • Foto BERNAMA

PUTRAJAYA: Malaysia perlu bergerak pantas dan menerima teknologi Sistem Nama Domain (DNS) kerana ia menawarkan potensi luar biasa untuk mengukuhkan pembangunan sosial dan ekonomi serta perlindungan alam sekitar, kata Timbalan Menteri Komunikasi dan Multimedia Datuk Zahidi Zainul Abidin.

Beliau berkata sebagai pemacu kritikal dalam transformasi digital, DNS akan mewujudkan rangkaian peluang baharu, produk dan perkhidmatan digital untuk menyamakan kedudukan dengan negara lain.

“Sudah tiba masanya untuk negara kita bertindak pantas dan menerima evolusi digital baharu yang akan mengubah dan mempercepatkan keupayaan negara untuk bersaing dalam ekonomi digital global,” katanya dalam ucapan pada majlis pelancaran Forum Asia Pasifik (APAC) DNS 2022 di sini semalam.

DNS adalah komponen yang mengikat rangkaian dan pelayan yang membentuk Internet.

Zahidi berkata, DNS memainkan peranan kritikal di Internet untuk menyediakan kemudahan penggunaan dan penglihatan yang lebih baik serta mewujudkan jenama digital dan premis digital.

“Tanpa kecekapan dan keteguhan DNS, adalah mustahil untuk berbilion pengguna melayari Internet. DNS akan terus berkembang dan dijangka meningkatkan permintaan untuk seni bina rangkaian dan teknologi bagi menyambung ke rangkaian dengan selamat dan boleh dipercayai,” katanya.

Bagi menangani evolusi itu, Zahidi berkata organisasi harus memanfaatkan teknologi DNS yang diedarkan bagi membolehkan akses lancar kepada pengguna dalam ekonomi digital yang semakin berkembang.

“Ketika Malaysia maju dengan teguh ke arah menjadi negara berpendapatan tinggi, adalah penting untuk negara menjadi lebih tangkas dan responsif kepada pelbagai inovasi yang mengganggu dalam sektor komunikasi dan multimedia.

“Kami yakin Malaysia akan terus menyesuaikan diri dan berdaya tahan kepada landskap yang berubah dengan pantas untuk kekal berdaya saing di peringkat global,” katanya.

Beliau berkata, pandemik Covid-19 telah memberi kesan kepada perniagaan di seluruh dunia dan menyebabkan banyak syarikat dan organisasi mengikut trend transformasi digital untuk kekal relevan dan mampan.

“Negara ini menyaksikan pertumbuhan yang luar biasa dalam langganan nama domain di peringkat tempatan dan antarabangsa. Pandemik ini telah mempercepatkan kitaran pembelajaran dan pertumbuhan perniagaan yang memerlukan mereka menyesuaikan diri dengan situasi yang berubah-ubah untuk kekal dan membina daya tahan,” katanya.

Forum APAC DNS 2022 yang diadakan secara maya bermula semalam hingga Jumaat ini dengan tema ‘Beyond Technology: The DNS Revolution’, dianjurkan oleh MyNic Bhd, pendaftaran rasmi domain.my di bawah Kementerian Komunikasi dan Multimedia, dan Internet Corporated for Assigned Names and Numbers (ICANN). – Bernama

See author's posts


Tiga sekatan masuk ke Daerah Bintulu

BINTULU: Polis Diraja Malaysia (PDRM) Bintulu telah membuat tiga sekatan jalan raya yang merupakan laluan masuk ke Daerah Bintulu dan turut dibantu oleh pihak Angkatan Tentera Malaysia dan Jabatan Sukarelawan Rakyat Malaysia (RELA).

Ketua Polis Daerah Bintulu, Superintenden Zulkipli Suhaili berkata, ini selaras dengan Ops Covid-19 dan Perintah Kawalan Pergerakan Bersyarat (PKPB) di bawah Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020.

Menurutnya, PDRM Bintulu bersama pihak ATM, BDA, APM, RELA dan Jabatan-Jabatan Lain juga mengambil pendekatan turun padang menasihati orang ramai demi memastikan masyarakat mematuhi PKPB di bawah peraturan yang ditetapkan itu.

Jelasnya, perintah tersebut dibuat untuk memantapkan lagi kawalan bagi menangani penularan koronavirus baharu (Covid-19) yang melanda negara ketika ini.

See author's posts


Kompleks sukan bertaraf antarabangsa dibina di Selangau

SEBUAH kompleks sukan yang bertaraf antarabangsa bakal dibina di daerah Selangau tidak lama lagi dengan kos RM7.9 juta.

Ahli Dewan Undangan Negeri (ADUN) Tamin, Christopher Gira Sambang berkata, kompleks tersebut bakal menyediakan kemudahan terbaik dan serba lengkap kepada penduduk di daerah terbabit.

Menurutnya, projek pembinaan kompleks tersebut adalah dari Kerajaan Sarawak di bawah Gabungan Parti Sarawak (GPS) dengan peruntukan diluluskan oleh Ketua Menteri, Datuk Patinggi Abang Johari Tun Openg semasa Program Walkabout di Pekan Selangau pada Mei 2018.

“Kerja pembinaan kompleks sukan ini akan bermula dalam tempoh dua minggu dari sekarang dengan tempoh pembinaan dijangka mengambil masa 24 bulan,” jelasnya sambil memberitahu pembinaan kompleks tersebut sepatutnya bermula pada bulan Mac lalu, namun terpaksa ditangguhkan kerana pandemik covid-19.

Beliau berkata demikian kepada pemberita selepas mengadakan lawatan ke tapak cadangan projek pembinaan Kompleks Sukan di Selangau, hari ini.

Katanya, usaha tersebut merupakan langkah Kerajaan Sarawak untuk melahirkan lebih ramai golongan muda dan belia dari kawasan luar bandar cemerlang dalam bidang sukan.

“Ia merupakan langkah Kerajaan GPS untuk terus membangunkan kawasan DUN Tamin.

“Bagi meneruskan kesinambungan ini, kita berharap penduduk di kawasan terbabit akan terus memberi sokongan padu terhadap pentadbiran dan kepimpinan Kerajaan GPS,” ujarnya.

Kompleks itu bakal mempunyai kemudahan seperti sebuah padang bola sepak, trek larian, kemudahan untuk acara lompat tinggi, lompat jauh, dewan, tempat letak kenderaan serta kemudahan dan keperluan sukan.

Turut hadir Pegawai Daerah Selangau, Henry Inting Nyami, wakil dari Kementerian Belia dan Sukan Sarawak, Jabatan Kerja Raya (JKR), Pejabat Residen Sibu, konsultan dan kontraktor.

Oleh Akun Giman

See author's posts


Petara, Bunsu Petara, Antu!

Tusun Ke-55

KUASA MISTIK BUNSU PETARA

Bepelasarka penemu litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’ dibagi ngagai tiga raban iya nya: (1) Kuasa mistik Petara (God, Almighty, Tuhan) (2) Kuasa mistik Bunsu Petara (Dewa, Diety) (3) Kuasa mistik Antu (Sitan, Jin, Iblis). Sida tu seraban ari ‘supernatural being’ ti diau ba dunya ti enda ulih peda tauka digusung mensia dunya. Semina mensia ti bisi ngembuan kuasa mistik aja ulih bekaul tauka datai ba dunya sida tu. Sekali tu aku mai pemacha ngenang pasal adat mali jadi melaki bini ti bsisi bekaul enggau kuasa mistik Bunsu Petara.

PENTI PEMALI BANSA IBAN

Penti pemali bansa Iban iya nya pengarap bansa Iban dulu kelia ti bisi besangkut paut enggau adat sereta jalai pengidup aki ini ari kelia menya: sebedau penatai agama Keristin tauka agama bukai. Nitihka pansik Antropologi enggau Sosiologi penti pemali ti dipegai mensia dunya dulu kelia kena sida nagang mensia mayuh ngaga pengawa ti jai tauka utai ti manah. Sekeda pemansik sosial madah, penti pemali iya sebengkah ari pesaka jalai pengidup mensia di serata dunya ti tumbuh ari peneleba pengidup sida dulu suba. Peneleba pengidup mensia dunya tu ngundan ajar moral ke manah sereta tinggi ti tau nyadi teladan, nyadi chuan mensia awakka kitai mensia ngembuan ulah (disiplin) ti manah sereta pandai ngibun jaku.

Nitihka pansik sosial penti pemali nya sebengkah ari atur dikena ngenataika ajar sereta teladan ti manah ngagai semua mensia. Sekeda atur tauka adat dalam pengidup mensia bisi ngundan penti pemali awakka mensia takut ngelaban atur tauka adat nya. Mayuh agi penti pemali nya ngembuan tuju meri jaku ajar, jaku lalau tauka teladan awakka mensia ngembuan ulah ti manah dalam daya idup sida. Sekeda penti pemali ngundan gelema pesan, mesej ti patut dititihka mensia kenyau ari jeman kelia menya. Reti nya genap pupu raban bansa di dunya tu bisi ngembuan penti pemali kediri empu kena sida ngatur jalai pengidup diri empu.

PENTI PEMALI MAYA BINI NGANDUNG

Dalam jalai pengidup bansa Iban dulu kelia, orang ti bepenti maya sida ke indu ngandung iya nya ukai semina laki tauka bini ti betubuh bisi nya, tang sida sebilik, sida serumah tauka orang ukai. Ambi ke chunto, maya bini ngandung laki indu nya enda tau munuh tauka nyayat sebarang jelu, manuk tauka utai idup ke bukai. Kelimpah ari laki indu nya, orang bukai mega enda tau munuh tauka nyayat jelu, manuk tauka utai bukai ba rumah, bilik tauka ruai indu ti ngandung nya. Enti penti pemali ti enda dititih, maya beranak indu nya tau mati baka jelu, manuk tauka utai bukai ti dibunuh tauka disayat nya.

Agi mayuh penti pemali ti enda tau digaga laki indu nya maya bini iya ngandung baka: enda tau muntas tin – enggai ke mulut anak iya rubik, enda tau nanchang tali – enggai ke anak indu nya pedis deka ada, enda tau ngechat utai – enggai ke anak iya bisi menawa ba kulit, enda tau matahka kaki manuk, pama tauka semua utai ti idup – enggai ke kaki anak iya timpang pendiau ba kaki tauka jari, enda tau mantangka paku lawang – enggai ke anak tusah deka ada. Mayuh mih penti pemali ti bukai ti enda alah sebut; lalu enti ditihihka memagang laki indu nya nadai ulih ngereja pengawa dikena ngidupka di dunya tu.

NAPI PENANGGUL BINI NGANDUNG

Baka ni chara kitai Iban kelia mutarka mayuh macham pengawa enti bini betubuh bisi? Enti ba pengawa baka munuh jelu, manuk tauka semua utai idup, pengawa nya ulih mih diseliahka laban laki indu nya tau enda munuh semua utai idup lalu tau ngasuh orang bukai ngereja pengawa nya. Sema jaku enti laki indu nya endang tukang ngaga rumah, mekanik kerita, baka ni iya deka bulih penatai pemisi maya timpuh semilan bulan?

CHARA MUTARKA PENTI PEMALI

Baka ni chara kitai Iban kelia tauka maya hari diatu mutarka penanggul penti pemali maya bisi betubuh bisi? Kenu ku sida ke tuai, sekeda ari chara sida kelia iya nya: maya ti ngeeja tauka ngelaban penti pemali nya; enti pengawa nya enda tau enda dikereja tegal ti bekuli ngiga duit, nyaga pengelikun diri tauka mayuh macham pengawa ti enda ulih diseliahka: (1) Udah sida ngereja pengawa nya, sida enda tau becherita tauka madahka sapa-sapa. Reti nya diau diri aja lalu enda ibuh nangika nama-nama utai. (2) Laki indu ti ngandung nya tau enda bepenti lalu ulih ngaga semua utai, lalu orang bukai mega enda ibuh ngerara iya. Kitai Iban ti udah megai pengarap Keristin endang enda diasuh Paderi gerija sida bepenti maya bini sida betubuh bisi / ngandung.

KAUL PENTI PEMALI ENGGAU PENGERAI

Penti sida ke indu maya sida ti betubuh bisi mega nyau semak sebaka engau enggi laki iya. Sekeda ari penti nya bisi kaul enggau pengerai ti bisi besangkut paut enggau pansik biologi. Ambi ke chunto; enda tau makai ikan ti enda betisik baka baung, jeringut, keli, undang enggau ti bukai. Kebuah pia, ikan ti enda betisik baka nya selalu bisi pati ti ngundan rachun baka baung, jeringkut – lalu rachun dalam tubuh ikan nya tau ngasuh anak ti dikandungka indu nya tabin laban sistem hormon jaga dalam tubuh iya apin kuat ngelaban sekeda rachun nya.

MESETI MEGAI PENTI PEMALI 45 HARI

Kenu ku orang tuai, indu ti baru udah beranak patut megai penti pemali lebih kurang 45 hari (dua bulan setengah). Ambi ke chunto, enda tau makai buah rampu mata – kebuah baka nya laban rampu mata nya chelap tau ngasuh pejalai darah sida enda lanchar pejalai dalam tubuh. Tubuh indu ti udah beranak begunaka pengangat, nya mih indu ti baru udah beranak patut bekindu awakka tubuh sida angat lalu ngelancharka pejalai darah. Penti pemali ti bisi besangkut paut enggau sistem tubuh / biologikal tu enti enda dititihka tau ngasuh indu nya bebadi tauka enda pengerai laban mayuh penyakit deka datai baka begetah (pansut darah tauka nanah ari vargina).

Nitihka penemu Sains (Fisiologi) indu ti baru udah beranak endang patut nyaga pengerai diri empu ngena chara ‘bepenti pemali’ laban maya ti ngadaka anak sida napi mayuh macham pemedis baka telih, bedarah lalu maya ti neranka anak sida lenyau mayuh energi (tenaga) ti tau ngujungka sida tabin enda tan pedis nyentuk ke sekeda bisi lesi bebadi maya ti beranak. Penti ti nitihka Sains Spiritual ulih diputarka ngena chara spiritual mega nitihka pengarap tauka agama diri empu. Kebuah pia, penti pemali nya bisi besngkut paut enggau tiga kuasa mistik ‘alam ghaib’ di dunya tu. Iya pekara misteri tu semina ulih dipansik mensia ti tinggi ‘spiritual practice’ (penemu agama / pengarap).

Nya alai, enti pemacha bisi utai deka ditanya tauka deka bebagi penemu pasal tiga kuasa mistik nya, tau SMS HP: 01114019115 / 0138475146. Pia mega pemacha tau ngirumka cherita sereta gambar pasal kuasa ‘alam ghaib’ nya ngagai Inbox FB aku. Terima kasih mega ngagai kita ti udah ngirum informasyen, tanya tauka gambar.

See author's posts


Penggunaan dron bantu banteras kegiatan balak haram

KOTA SAMARAHAN: Kegiatan pembalakan haram di negeri ini berjaya dibanteras melalui penggunaan dron.

Rektor Universiti Teknologi Mara (UiTM) cawangan Sarawak, Dato Dr. Jamil Hamali, berkata pihaknya kini mempunyai renjer dron, bukan sahaja renjer hutan, untuk memantau hutan dari udara.

“Dari udara kita dapat melihat sesuatu dengan jelas di atas tanah. Hasilnya, penyeliaan sumber kita dipertingkatkan. Dron telah membantu negeri ini menguruskan sumber asli dengan cekap, terutama untuk pengurusan kayu yang mampan.

“Sebanyak 2.5 juta hektar diisytiharkan sebagai inisiatif Heart of Borneo (HoB), dan dron akan membantu negeri ini memantau kawasan itu dengan lebih berkesan,” katanya.

Beliau berkata demikian ketika berucap pada majlis perasmian Aplikasi Komputer dan Dron (IConDA) ke-3 di Dewan Jubli, UITM Cawangan Sarawak, Kota Samarahan di sini hari ini.

Dengan tema ‘Inovasi Digital untuk Pembangunan Mampan’ persidangan itu bertujuan menyediakan platform untuk peserta tempatan dan antarabangsa dari kedua-dua ahli akademik dan industri bagi berkongsi pengetahuan serta penemuan penyelidikan terkini dalam teknologi aplikasi komputer dan dron.

Dr. Jamil berkata industri dron di Malaysia berpotensi menjana keuntungan sebanyak RM50.71 bilion dan mampu mewujudkan 100,000 peluang pekerjaan menjelang 2030.

Katanya, perkara itu telah dinyatakan oleh bekas Perdana Menteri Datuk Seri Ismail Sabri Yaakob melalui Pelan Tindakan Teknologi Dron Malaysia 2022-2030 (MDTAP30).

Persidangan hibrid dua hari itu menampilkan syarahan utama dan ceramah industri oleh pakar dan pemimpin industri.  Persidangan ini dianjurkan bersama dengan Perbadanan Pembangunan Ekonomi Digital Sarawak (SDEC)

Persidangan ini turut ditaja oleh Sarawak Energy Berhad, Kementerian Pendidikan, Inovasi dan Pembangunan Bakat Sarawak, Yayasan Sarawak dan SAINS Sarawak.

Forum hibrid ini mengumpulkan lima panel dari Jabatan Kejuruteraan Mekanikal dan Automasi, Universiti China Hong Kong, Air Seed Australia Teknologi Penerbangan & Pusat Ujian, Universiti Teknologi MARA, SDEC dan Institut Teknologi Singapura.

Oleh SHAHRUL QAIZAT

See author's posts


Jaliha sudah dibenar keluar hospital di Makkah

MAKKAH: Pesara guru, Jaliha Sakli, 56, yang jatuh sakit ketika menunaikan umrah di sini sejak sebulan lalu sudah dibenarkan keluar hospital semalam.

Suaminya, Ahmad Abas Ali, 58, berkata mereka kini menginap di sebuah hotel di Makkah dan hanya menunggu penerbangan untuk pulang ke Malaysia.

“Tertakluk kepada kekosongan, saya dan isteri mungkin boleh berangkat balik hujung minggu ini atau awal minggu depan menggunakan Saudi Air.

“Isteri saya sudah pulih tetapi masih lemah untuk berjalan. Namun, pihak Etika (insurans Malaysia) mungkin menyediakan jururawat untuk mengiring kami dalam penerbangan,” katanya di sini hari ini.

Mengenai sumbangan orang ramai setelah membaca laporan akhbar ini baru-baru ini, beliau berkata setakat hari ini jumlahnya menghampiri RM20,000.

“Saya amat berterima kasih kepada semua penyumbang yang prihatin bagi meringgankan bebanan kami. Hanya Allah boleh membalas budi anda semua,” katanya.

Ahmad Abas juga bersyukur kerana pihak agensi pelancongan yang mengatur pakej umrah berjaya mengadakan rundingan dengan pihak pengurusan Hospital Pakar Al-Noor.

“Saya diberitahu soal jumlah bayaran bil hospital, kira kemudian kerana yang penting isteri saya keluar hospital cepat bagi mengelak kos terus meningkat.

“Duit sumbangan orang ramai akan saya gunakan untuk menampung sebahagian bil hospital nanti setelah semua rundingan selesai,” katanya.

Jaliha yang pernah mengajar di SK Kampung Tanam, Dalat mengidap meningitis dan dimasukkan ke Unit Rawatan Rapi (ICU) hospital itu pada 15 Januari lalu.

Setelah koma selama 11 hari, Jaliha yang berasal dari Kampung Pangtray, Daro di Bahagian Mukah, kemudian dimasukkan ke wad biasa.

Setelah sebulan terlantar di hospital, bil rawatan mencecah hingga SR116,000 (RM135,612).

Ahmad Abas dan isterinya sudah selesai mengerjakan tiga kali umrah dan bersedia untuk berangkat pulang ke Malaysia apabila Jaliha dijangkiti meningitis.

Mereka berdua bersama rombongan melalui agensi pelancongan umrah swasta tiba di sini pada 28 Disember lalu untuk pakej umrah selama 22 hari.

Laporan daripada Kadir Dikoh

See author's posts


Lufthansa umum langkah penjimatan lebih menyeluruh

BERLIN: Syarikat penerbangan terbesar Jerman, Lufthansa, pada Isnin mengumumkan langkah penjimatan kos lebih menyeluruh berikutan krisis Covid-19, lapor agensi berita Xinhua.

Menurut syarikat itu ia akan melaksanakan “pengurangan kapasiti secara kekal” sebanyak 150 pesawat pada pertengahan dekad ini.

Selepas enam pesawat Airbus A380, pesawat penumpang terbesar di dunia, tidak beroperasi pada musim bunga, Lufthansa mengumumkan pemindahan baki lapan A380 dan sepuluh A340-600 ke penyimpanan jangka panjang. Pesawat hanya akan diaktifkan semula “jika pasaran pulih dengan pantas.”

Ini akan mengakibatkan penurunan nilai EUR1.1 bilion (AS$1.29 bilion) pada suku ketiga, menurut Lufthansa.

Namun, syarikat penerbangan itu belum menentukan lagi berapa jumlah kakitangan yang akan dikurangkan kesan daripada langkah itu.

Lufthansa menjangkakan 20 hingga 30 peratus kapasiti penerbangan berbanding sebelum krisis, jika trend semasa berterusan. Syarikat itu pada awalnya merancang kapasiti adalah pada kadar 50 peratus berbanding tahun sebelumnya akan dicapai pada suku keempat.

“Prospek lalu lintas udara antarabangsa meningkat dengan ketara dalam beberapa minggu kebelakangan ini. Dengan perjalanan musim panas berakhir, jumlah penumpang dan tempahan menurun lagi, selepas menunjukkan sedikit pemulihan pada Julai dan Ogos,” kata Lufthansa.

Sebelum ini pada Julai syarikat itu berkata, berikutan persetujuan pemegang saham untuk pakej bantuan kerajaan bernilai EUR9 bilion pada akhir Jun, kewangan Lufthansa masih selamat. – Bernama

See author's posts


Projek Waterfront Bandar Mukah akan dilaksana pada RMK-12

MUKAH: Projek  Waterfront atau Tebingan Sungai Bandar Mukah yang dinantikan penduduk tempatan akan dilaksanakan pada Rancangan Malaysia Ke-12 (RMK-12).

Menurut  Ahli Dewan Undangan Negeri (ADUN) Tellian, Yussibnosh Balo, ia sememangnya sudah tersenarai  untuk dilaksanakan.

“Saya tahu perkara tersebut sering diperkatakan di dalam facebook. Ia memang sudah di dalam senarai atau dalam perancangan  untuk dilaksanakan pada Rancangan Malaysia Ke-12,” katanya ketika merasmikan program pertanian di sini pada Selasa.

Tambahnya bukan itu sahaja,  malah benteng tebingan sungai di Kampung Penakub Hilir dan Kampung Datu juga termasuk dalam perancangan berkenaan.

“Juga dalam perancangan ialah untuk membangunkan benteng di kawasan Kampung Penakub Hilir dan Kampung Datu. Malah kita sudah memikirkan untuk membina 50 rumah di bawah program Rumah Mesra Rakyat (RMR) untuk menggantikan rumah-rumah penduduk yang terjejas akibat hakisan di sana.  Mungkin mereka kelak  akan dipindahkan ke tapak pembesaran kampung  Kpg Tellian Fasa 1,” tambahnya.

Beliau juga menyatakan projek kemudahan asas seperti Bekalan Air dan Elektrik  di kawasan Ulu Mukah dan Ulu Baoh di bawah kawasan Dewan Undangan Negeri (DUN) Tellian juga telah dan akan dilaksanakan.

Justeru, Yussibnosh menolak khabar-khabar angin yang menyatakan kerajaan Gabungan Parti Sarawak (GPS) tidak membangun luar bandar di negeri.

Maka, beliau menasihati penduduk tempatan untuk tidak menerima bulat-bulat  apa yang diperkatakan pihak pembangkang terutama  parti-parti  dari luar negeri Sarawak yang hanya ingin meracunkan fikiran penduduk negeri ini.

“Mereka ingin memecah-belah kesatuan dan perpaduan yang kita nikmati sebelum ini, begitu juga dengan mereka yang pernah bersama kita dan muncul dengan parti baharu. Mereka kononnya memperjuangkan hak-hak Sarawak, sedangkan ia adalah yang diperjuangkan oleh GPS selama ini,” katanya lagi.

Maka katanya,  penduduk Sarawak seharusnya bersyukur kerana kerajaan di bawah kepimpinan GPS sangat utuh dan stabil.

“Lihat kerajaan kita tetap mempertahankan hak-hak kita, misalnya dari segi imigresen, terutama sekarang ini , Kerajaan Negeri tidak tidak sewenang-wenangnya membenarkan rakyat kita Malaysia seperti dari Semenanjung Malaysia dan malah jiran terdekat Sabah untuk masuk negeri ini. Khususnya pada masa ini, sesiapa yang masuk negeri  Sarawak akan dikuarantin 14 hari. Bagi penduduk Sarawak yang dikuarantin, makanan dan penginapan ditanggung sepenuhnya oleh Kerajaan Negeri, menunjukkan betapa kerajaan sedia ada memperjuangkan  rakyat dan negeri Sarawak,” tambahnya lagi.

Oleh Henry B Siyu

See author's posts


Warga Iraq ditahan sebabkan satu siri nahas lebuh raya

BERLIN: Seorang lelaki Iraq mencetuskan satu siri kemalangan lebuh raya di Berlin menyebabkan enam orang cedera termasuk tiga serius sehingga pihak pendakwa raya semalam menganggapnya sebagai suspek beragama Islam yang mahu melakukan satu serangan.

Polis berkata, dia telah mengakibatkan tiga kemalangan di sebuah lebuh raya di daerah Tempelhof-Schoeneberg sebelum  7.00 petang kelmarin.

Selepas terlbat dalam perlanggaran dengan sebuah motor, dia keluar dari keretanya dan memberitahu beberapa saksi bahawa sebuah kotak logam di dalam kenderaan itu mengandungi sebuah objek berbahaya yang mana polis kemudian menyatakan bahawa dakwaan tersebut adalah palsu.

Suspek itu yang hanya dikenali sebagai warga Iraq berumur 30 tahun menyasarkan mangsa-mangsanya terutaman penunggang motosikal dalam satu pemburuan ‘ganjil’, kata seorang jurucakap pendakwa raya pada satu sidang akhbar.

Media tempatan melaporkan dia menjerit ‘Allahuakbar’ apabila dia keluar dari sebuah kereta Opel Astra yang berwarna gelap.

“Kemungkinan berlakunya satu serangan Islam tidak boleh diketepikan. Kenyataan daripada tertuduh mencadangkan bahawa seorang penyokong Islam telah mendorongnya (melakukan perbuatan itu).Terdapat juga petunjuk kestidakstabilan psikologi (terhadap suspek),” kata beberapa orang pendakwa raya.

Dia kemudian ditangkap berhubung dakwaan melakukan percubaan membunuh dalam sekurang-kurangnya tiga kes dan hakim semalam memutuskan dia ditempatkan di sebuah kemudahan rawatan psikiatrik.

Setakat ini, beberapa penyiasat tidak menemui sebarang kaitannya dengan sebuah pertubuhan pengganas, kata pihak pendakwa raya. – AFP

See author's posts


Aliran keluar dana asing susut kepada RM212 juta

KUALA LUMPUR: Pelabur asing merupakan penjual bersih dalam pasaran ekuiti tempatan bagi
minggu dagangan yang baru berakhir namun nilai aliran keluar bersih keseluruhan
susut kepada RM212 juta untuk tempoh 27 hingga 29 April daripada RM689.95 juta
yang dicatatkan pada 20 hingga 22 April.

Ketua Pakar Ekonomi Bank Islam Malaysia Bhd, Dr Mohd Afzanizam Abdul Rashid
berkata, tumpuan kepada keputusan pembukaan semula ekonomi oleh kerajaan
mendorong aliran keluar dana asing berkurangan dalam keadaan data ekonomi yang
suram.

“Perdana Menteri Tan Sri Muhyiddin Yassin semasa menyampaikan perutusan
khas Hari Pekerja mengatakan pembukaan semula sektor ekonomi akan dilaksanakan
bermula dari sekarang.

“Oleh itu, kerugian output secara beransur-ansur akan lupus apabila
aktiviti ekonomi kembali normal,” katanya kepada Bernama.

Bagi tempoh 27 hingga 29 April, kadar purata penyertaan pelabur asing dan
institusi tempatan masing-masing sebanyak 18.05 peratus dan 44.21 peratus,
manakala purata penyertaan pelabur runcit tempatan pada 37.75 peratus.

Institusi tempatan mencatatkan pembelian bersih bernilai RM36.22 juta pada
tempoh yang sama, berbanding pembelian bersih bernilai RM279.17 juta pada
minggu sebelum itu.

Mengenai aliran dana pelabur runcit tempatan, beliau berkata wujud
pembelian bersih bernilai RM175.78 juta dalam tempoh tiga hari pertama minggu
ini berbanding dengan pembelian bersih bernilai RM410.59 juta pada 20 hingga 22
April.

Pada Khamis, FTSE Bursa Malaysia KLCI (FBM KLCI) ditutup pada 1,407.8 mata,
melonjak 37.9 mata daripada 1,369.9 mata yang dicatatkan pada akhir dagangan
Jumaat, 24 April.

Pasaran ditutup pada Jumaat minggu ini susulan cuti umum sempena Hari
Pekerja.

Dari segi luaran, Mohd Afzanizam berkata data Keluaran Dalam Negara Kasar
(KDNK) suku pertama 2020 Amerika Syarikat (AS) adalah lebih teruk berbanding
jangkaan, menunjukkan ekonomi itu menguncup 4.8 peratus.

Indeks Pembuatan oleh Institut Pengurusan Bekalan (ISM) AS susut kepada
41.5 pada April (Mac: 49.1), dengan subindeks pesanan baharu menjunam kepada
27.1  daripada 42.2 pada Mac.

Pada 29 April, Jawatankuasa Pasaran Terbuka Rizab Persekutuan AS
mengeluarkan kenyataan yang melegakan pasaran bahawa ia akan terus menyokong
ekonomi sehingga pemulihan jelas menyakinkan.

Bagi minggu depan, Mohd Afzanizam berkata pasaran akan mengikuti keputusan
Jawatankuasa Dasar Monetari Bank Negara Malaysia mengenai kadar dasar semalaman
(OPR).

“Kami yakin majoriti ahli ekonomi menjangkakan OPR dikurangkan sebanyak 25
hingga 50 mata asas dalam mesyuarat itu nanti.

“Data mengenai eksport China bagi April juga akan dikeluarkan. Ini akan
turut memberi lebih banyak petunjuk mengenai sejauh mana pemulihan ekonomi
China selepas eksportnya susut pada kadar lebih perlahan iaitu 6.6 peratus
tahun ke tahun pada Mac daripada  -17.6
peratus pada bulan sebelum itu,” katanya.

Harga minyak mentah meningkat lebih tinggi pada minggu ini dan data
terkini, seperti pengurangan pengeluaran minyak mentah AS kepada 12.1 juta tong
sehari (mbpd) bagi minggu berakhir 24 April daripada 13 mbpd pada penghujung
Mac, telah menyokong pasaran.

“Justeru, FBM KLCI diunjurkan bergerak di sekitar 1,400 mata minggu depan
memandangkan pelabur menunggu lebih banyak bukti peningkatan seterusnya dalam
keadaan ekonomi global,” katanya.

Sementara itu, Ketua Pakar Strategi Pasaran Global, AxiCorp, Stephen Innes
berkata FTSE KLCI menunjukkan peningkatan semula yang baik apabila menokok dua
peratus pada minggu ini manakala ringgit pula melonjak 1.3 peratus didorong
kenaikan harga minyak mentah dan kelemahan dolar AS di seluruh papan.

Bagaimanapun, beliau mengingatkan bahawa tidak semuanya melegakan, kerana
‘awan’ perang perdagangan kembali menyelubungi horizon.

Ini kerana pihak yang menyokong dasar agresif di pentadbiran AS meletakkan
China bagi dipersalahkan, dengan mendakwa makmal Wuhan menyebarkan wabak
Covid-19 selain mengancam untuk bertindak balas secara perdagangan.

“Pasaran semasa adalah pemfaktoran dalam dunia yang berkurangan sifat
globalnya selama fasa awal pemulihan pasca pandemik ini, memandangkan
ekonomi-ekonomi sedang melakukan internalisasi namun ‘penyalaan’ semula ‘api’
dorman perang perdagangan AS-China akan mencetuskan akibat buruk bagi
pengeksport Asia, termasuk Malaysia,” katanya.

Beliau berkata bagi jangka pendek, harga minyak mentah akan menjadi penentu
kepada aliran masuk dana sekiranya harga komoditi itu terus meningkat.

“Bagaimanapun pelabur akan menjadi lebih berhati-hati sekiranya ‘gendang’
perang perdagangan mula ‘dimainkan’ sekali lagi,” katanya. – Bernama

See author's posts


Bas sekolah, pengangkutan awam dikecualikan subsidi bersasar diesel

PUTRAJAYA: Subsidi bersasar bagi diesel yang akan dilaksanakan kelak, tidak akan dikenakan kepada bas sekolah dan pengangkutan awam untuk mengelak berlaku kenaikan tambang, kata Timbalan Menteri Kewangan Datuk Seri Ahmad Maslan.

Beliau berkata, pelaksanaan subsidi bersasar bagi diesel akan bermula apabila perisian Sistem Kawalan Diesel Bersubsidi (SKDS) siap iaitu dijangka pada separuh kedua tahun ini.

“Kita akan cuba menyelesaikan perisian untuk subsidi diesel, baru kita boleh lancarkan (subsidi bersasar diesel) tapi subsidi bersasar diesel ini tidak akan dikenakan kepada bas sekolah dan pengangkutan awam kerana kita tidak mahu ada kenaikan dari segi tambang,” katanya.

Beliau berkata demikian kepada media selepas melancarkan e-Kaunter dan Piagam Pelanggan Lembaga Pembiayaan Perumahan Sektor Awam (LPPSA) di sini, hari ini.

Turut hadir Ketua Pegawai Eksekutif LPPSA Mohd Farid Nawawi.

Bagi subsidi bersasar petrol, Ahmad berkata perkara itu akan disegerakan iaitu jawatankuasa khas untuk perkara tersebut telah ditubuhkan melibatkan beberapa jabatan untuk melihat kepada kaedah pelaksanaan.

“Ada ahli Parlimen semalam menyebut tidak semua T20 boleh diketepikan daripada mendapat subsidi ini kerana T20 berpendapatan RM10,000 di Kuala Lumpur dengan T20 berpendapatan RM10,000 di Pontian tidak sama, tekanan kepada T20 di Kuala Lumpur tentu lebih tinggi.

“Ini antara perincian yang perlu diteliti sebelum kerajaan memutuskan untuk melaksanakan subsidi petrol RON95 secara bersasar,” katanya.

Ahmad berkata sekiranya subsidi bersasar bahan api iaitu petrol, diesel dan gas dilaksanakan bagi B40 dan M40 sahaja, kerajaan dapat menjimatkan sekitar RM16 bilion ke RM17 bilion.

Sementara itu, Ahmad berkata, penggunaan sistem invois elektronik (e-invois) akan diperhebatkan bermula tahun depan kerana ia akan membantu menambah pendapatan negara, memandangkan sistem tersebut dapat memastikan ketelusan maklumat perniagaan, sekali gus pelarian cukai dapat dielakkan.

“Jika kita belum lagi boleh melaksanakan Cukai Barang dan Perkhidmatan (GST) maka sistem e-invois ini perlu diperhebatkan. Invois elektronik ini menyebabkan segala perniagaan menjadi telus dan kurang ekonomi gelap,” katanya.

Ahmad berkata, model sistem percukaian negara ketika ini tidak mampan kerana pendapatan negara daripada cukai hanya 11.5 peratus daripada Keluaran Dalam Negara Kasar (KDNK), berbanding 38 negara di bawah Kerjasama Ekonomi dan Pembangunan (OECD) lain, yang puratanya lebih 30 peratus.

Mengenai e-Kaunter LPPSA, Ahmad berkata, kaunter maya itu membolehkan pelanggan berhubung secara terus dengan pegawai khidmat pelanggan menerusi panggilan video untuk urusan permohonan pembiayaan.

Antara perkhidmatan yang ditawarkan e-Kaunter LPPSA adalah pengiraan kelayakan, semakan tunggakan, pertanyaan status pinjaman, penghantaran dokumen sokongan seperti pemakluman persaraan dan kematian peminjam.

LPPSA kini membiayai 776,000 peminjam dengan jumlah pinjaman bernilai RM100 bilion.

Dalam pada itu, Ahmad berkata peletakan jawatan Datuk Seri Sulaiman Md Ali sebagai Ketua Menteri Melaka, Rabu lepas, tidak menjejaskan imej UMNO untuk berdepan Pilihan Raya Negeri (PRN) kerana ia merupakan masalah kesihatan dan bukannya bersifat politik.

“Saya kira tidak jejaskan apa-apa (persiapan PRN) sebab masalah kesihatan dan ini sesuatu yang berlaku di luar jangkaan, yang perlu diambil alih,” katanya yang juga ahli Majlis Tertinggi UMNO. – Bernama

See author's posts


“Pasukan akan lebih berhati-hati”

SKUAD Kuching City FC bersedia untuk kembali beraksi selepas menjalani tempoh kuarantin selama dua minggu meskipun mengakui jadual padat yang perlu ditempuh.

Pindaan jadual Liga Malaysia 2021 telah dilakukan selepas lima perlawanan Liga Super membabitkan Kedah Darul Aman FC dan tujuh perlawanan Liga Premier melibatkan Kuching City FC terpaksa ditunda susulan terdapat kes positif COVID-19 dalam pasukan tersebut.

Pengendali Kuching City FC, Irfan Bakti Abu Salim mengharapkan barisan pemain akan terus komited untuk mengharungi perlawanan yang ada meskipun sedar tahap kecergasan sedikit terkesan.

Tetapi katanya mengambil kira perlawanan yang akan ditempuh berlangsung di laman sendiri iaitu Stadium Negeri, Petra Jaya Kuching diharap dapat membantu mengurangkan kepenatan pemain.

“Pasukan akan lebih berhati-hati dalam menjaga Prosedur Operasi Standard (SOP) dalam kalangan pemain serta pegawai selepas apa terjadi.

“Kami berharap insiden sama tidak akan berulang lagi bagi memastikan kelancaran perlawanan Liga Malaysia serta mampu ditamatkan semua perlawanan,” katanya.

Mengenai jadual baharu perlawanan, Irfan berkata biarpun jarak aksi yang akan diharungi nanti agak rapat dengan hanya berehat selama tiga ke empat hari namun mereka akan lalui semua aksi di laman sendiri.

“Jadi saya harap situasi ini sedikit sebanyak boleh membantu pasukan dalam mengharungi 10 baki perlawanan serta memperbaiki kedudukan semasa Kuching City FC di Liga Premier,” ujarnya.

Sementara itu, ketua jurulatih Kedah Darul Aman FC, Aidil Sharin Sahak, beliau tetap berterima kasih kepada Malaysian Football League (MFL) atas usaha untuk membantu pasukan yang terlibat walaupun rayuan yang dibuat kepada Majlis Keselamatan Negara (MKN) agar hanya pemain positif sahaja dikuarantin ditolak.

Untuk itu, beliau dan barisan pemain akan terus bekerja keras untuk memastikan tiada lagi kes sebegini berlaku pada masa hadapan selain akan lebih tegas menjaga SOP sepanjang Liga Malaysia berlangsung.

“Mengenai jadual perlawanan, saya akui memang tiada pilihan buat Kedah selain mengharungi jadual yang telah disusun MFL biarpun nampak ketat.

“Namun saya faham tiada pilihan lain buat MFL dan harap semua pemain terbaik saya dapat diturunkan dalam tiap perlawanan yang kita harungi,” tambahnya.

Berdasarkan pindaan terbaharu Jadual Liga Malaysia 2021, perlawanan Liga Super ke-18 bermula pada 13 Ogos, manakala perlawanan Liga Super ke-19 sehingga 22, ia akan berlangsung bermula 20 Ogos sehingga 12 September 2021.

Sementara bagi Liga Premier, aksi ke-18 berlangsung pada 15 Ogos 2021 dan pindaan berlaku pada perlawanan ke-19 sehingga 22 di mana ia akan berlangsung pada 20 Ogos 2021 sehingga 18 September 2021.

Oleh ADI SAFARMAN

See author's posts


ANTARA MENGAKSELERASI ‘5G’ DAN MENGAWASI GENERASI DIGITAL

PERANAN Kementerian Komunikasi dan Multimedia Malaysia (KKMM) membantu negara ke arah merealisasikan kejayaan mencapai taraf dalam Ekonomi Digital cukup berat.

Pada satu aspek, KKMM perlu mempercepatkan capaian rangkaian generasi kelima yang dinamakan sebagai ‘5G’, manakala pada satu aspek lagi, ia juga berperanan signifikan  memastikan generasi muda terkawal dalam masalah sindrom baharu yang dinamakan ‘ketagihan internet.’

Menurut Menterinya, Tan Sri Annuar Musa baru-baru ini, untuk memastikan matlamat negara berjaya dalam impian untuk merealisasikan Ekonomi Digital, capaian 5G mesti dilakukan dalam tempoh tiga tahun ini, meliputi sekurang-kurangnya 80 peratus capaian dalam kawasan-kawasan padat penduduk di seluruh Malaysia.

Faktor ini penting jika Malaysia mahu menarik pelabur-pelabur asing yang amat diperlukan dalam merealisasikan impian Ekonomi Digital yang menuntut semua bentuk usaha dan kerja merentas sempadan global.

Pengalaman melaksanakan projek 4G sebelum ini yang menunjukkan masa lapan tahun barulah kejayaan 80 peratus tercapai, tidak boleh dibiarkan berulang, kerana perdagangan dan perniagaan global merupakan pergerakan yang menuntut kecekapan dan keberkesanan yang pantas sifatnya.

Jika tempoh yang sama terus dijadikan tanda aras untuk kejayaan capaian 5G, besar kemungkinan Malaysia akan kempunan untuk menarik pelaburan asing yang dikehendaki.

Khabarnya, dalam bulan Mac depan, KKMM bersama-sama dengan Kementerian Kewangan, akan membentangkan kepada Kabinet Malaysia berkaitan perkara berkenaan, terutama sekali menyinggung penglibatan Digital Nasional Berhad (DNB).

DNB merupakan jentera khas yang khusus diamanahkan untuk melaksanakan kejayaan pelaksanaan 5G, yang baru-baru ini telah mengumumkan kewujudan 4G dalam bahagian-bahagian tertentu Putrajaya, Cyberjaya dan Kuala Lumpur mulai 14 Disember 2021.

Berlandaskan pengalaman itu, DNB kini beriltizam untuk mengakselarasikan capaian 5G meliputi 80 peratus penduduk menjelang 2024.

Pada masa yang sama, KKMM mahu golongan ibu bapa membantu memainkan peranan bagi menangani masalah kurang kawalan masalah ketagihan internet dalam kalangan generasi muda yang, menurut kajian Cybersecurity Malaysia (CSM), menimbulkan masalah sekuriti siber.

Menurut Kajian Tanda Aras Kesedaran Sibersekuriti 2021/2022 oleh CSM, bagi tempoh antara 16 November hingga hingga 3 Disember 2021, tahap ketagihan internet dalam kalangan generasi muda di Malaysia agak tinggi jika dibandingkan dengan negara-negara lain di dunia.

Menurut kajian yang diusahasamakan dengan Kementerian Pendidikan Malaysia itu, antara kesan-kesan negatif sindrom ketagihan itu termasuklah lewat tidur, kanak-kanak memilih untuk lebih berinteraksi dengan rakan sebaya mereka melalui telefon pintar sahaja, serta sifat cepat marah apabila ditegah menggunakan telefon pintar itu.

Selain masalah itu, generasi muda juga terdedah dengan isi kandungan internet yang tidak sesuai, selain risiko-risiko yang timbul daripada transaksi atas talian.

Dalam membina generasi digital ini peranan institusi keluarga amat penting, dan inilah yang perlu turut difokuskan oleh KKMM.

See author's posts


ADUN Kemasik buat laporan polis

KUALA TERENGGANU: Ahli Dewan Undangan Negeri (ADUN) Kemasik, Ir Saiful Azmi Suhaili yang dikaitkan dengan  wang imbuhan RM500,000 menerusi projek pasir semalam tampil  membuat laporan polis.

Beliau yang hadir ke Ibu Pejabat Polis Daerah Kuala Terengganu bersama peguamnya Mohd Kamaruzaman A.Wahab berkata, laporan itu dibuat bagi membolehkan pihak polis menjalankan siasatan terhadap isu yang mengaitkan beliau dengan  perkara berkenaan selepas ia menjadi tular  di media sosial.

“Ini adalah  laporan  pertama saya selepas ‘tangkap layar’ ditularkan. Fitnah itu telah memberi kesan besar kepada saya, keluarga dan masyarakat berdekatan dengan saya,” katanya ketika ditemui pemberita di Ibu Pejabat Polis Daerah Kuala Terengganu, di sini semalam.

Menurut laporan itu,  Saiful Azmi  mendakwa  beliau tidak terlibat dan tiada kaitan dengan urusan bersama kontraktor terbabit.

Sejak Isnin, beberapa  ‘tangkap layar’ perbualan menerusi aplikasi WhatsApp mengenai projek pasir dan imbuhan yang perlu diberikan kepada ADUN terbabit, tular di media sosial, dan ia  dikatakan perbualan antara seorang pegawai kanan sebuah institusi milik kerajaan negeri, yang mewakili ADUN itu dengan seorang kontraktor.

Sementara itu,  Ketua Polis Terengganu, Datuk Roslee Chik mengesahkan pihaknya menerima laporan berkenaan dan memaklumkan bahawa  Suruhanjaya Pencegahan Rasuah Malaysia (SPRM) sedang menyiasat kes itu. – Bernama

See author's posts


PM ucap Selamat Hari Sarawak

KUALA LUMPUR: Perdana Menteri  Tan Sri Muhyiddin Yassin semalam mengucapkan Selamat  Hari  Sarawak kepada semua rakyat    Bumi Kenyalang.

Beliau berkata, seluruh rakyat menyambut Hari Sarawak untuk mengingati jasa dan pengorbanan pemimpin  serta  pejuang kemerdekaan negeri itu.

“Perpaduan nasional adalah elemen penting dalam melahirkan sebuah negara yang aman dan stabil. Usaha menyatupadukan rakyat menerusi pengukuhan integrasi kaum di negara ini telah dimulakan sejak sekian lama.

“Dalam konteks Sarawak, kerajaan Perikatan Nasional (PN) komited untuk meneruskan agenda ini bagi memastikan pembangunan dan kemajuan negeri Bumi Kenyalang ini,” katanya dalam catatan yang dimuat naik menerusi  Facebook rasmi beliau semalam.

Menurut perdana menteri, Sarawak adalah antara negeri yang sentiasa diberi keutamaan oleh kerajaan PN dalam apa juga program pembangunan, terutama bagi merapatkan jurang ekonomi antara wilayah di negeri itu.

“Ini selaras dengan matlamat Wawasan Kemakmuran Bersama 2030 untuk menjadikan Malaysia sebuah negara yang membangun secara mampan seiring dengan pengagihan ekonomi yang adil, saksama dan inklusif di semua peringkat kumpulan pendapatan, etnik dan wilayah,” katanya.

Dalam catatan itu,   Muhyiddin turut memaklumkan beliau sempat meraikan sambutan Hari Sarawak bersama Ahli-Ahli Parlimen Gabungan Parti Sarawak (GPS) dalam jamuan tengah hari di bangunan Parlimen di sini semalam.

Sambutan Hari Sarawak 2020 bertemakan ‘Sarawak Cemerlang’  diadakan secara maya dan disiarkan secara langsung menerusi pelbagai platform media sosial dari Miri semalam.

Kerajaan negeri  menetapkan Hari Sarawak disambut setiap 22 Julai bermula 2016 dan diwartakan sebagai hari cuti umum bagi memperingati tarikh penyerahan pentadbiran negeri kepada rakyat tempatan  oleh  gabenor kerajaan Inggeris terakhir  Sir Alexander Waddell pada 1963. – Bernama

See author's posts


Sasaran Olimpik Tokyo belum diumumkan

TIADA sebarang tekanan diberikan kepada barisan atlet negara ketika ini dengan meletakkan sasaran spesifik buat kontinjen Malaysia pada Sukan Olimpik Tokyo yang akan berlangsung bulan depan.

Menteri Belia dan Sukan Datuk Seri Reezal Merican Naina Merican berkata perkara terpenting bagi atlet negara ketika ini ialah persiapan mereka berada di landasan tepat di sebalik rintangan getir yang terpaksa dilalui.

“Kita sentiasa mengharapkan yang terbaik dan pada waktu ini, yang penting ialah persiapan atlet berada dalam keadaan dan tahap yang tinggi walaupun cabaran yang mereka terpaksa lalui itu agak getir dengan kekangan serta hambatan dalam suasana Covid-19 dan sebagainya.

“Saya ucapkan terima kasih kepada semua persatuan sukan yang terbabit, MOM (Majlis Olimpik Malaysia dan juga MSN (Majlis Sukan Negara) yang telah berjaya menyediakan persekitaran agar tiada sebarang proses terbantut dalam soal penyediaan latihan mereka (atlet),” katanya.

Reezal Merican, yang ditemui pemberita selepas meninjau persiapan terakhir skuad berbasikal trek negara ke Sukan Olimpik di Velodrom Nasional Malaysia, Nilai hari ini, berkata sasaran pingat akan diumumkan pada waktu yang tepat.

Beliau turut mengakui beberapa faktor melibatkan Covid-19 memberi kesan terhadap perancangan dan sasaran pingat di Sukan Olimpik.

Bagaimanapun, Reezal Merican berkata barisan atlet negara tidak menganggap impak negatif Covid-19 sebagai rintangan yang mereka tidak boleh harungi.

“Semangat inilah saya yakin insya-Allah akan membuahkan keputusan yang boleh dianggap memberi rasa bangga kepada rakyat Malaysia dan negara,” katanya.

Ketika ini, 22 atlet negara secara rasmi telah melayakkan diri ke Sukan Olimpik Tokyo dengan yang terbaharu bekas juara dunia Cheong Jun Hoong kembali berada dalam slot acara platform 10 meter individu wanita manakala beberapa atlet turut berpeluang beraksi di temasya berkenaan.

Pada edisi Sukan Olimpik 2016 di Rio de Janeiro, Brazil, tiada sebarang sasaran spesifik diletakkan buat kontinjen negara namun Malaysia berjaya membawa pulang empat pingat perak dan satu gangsa. – Bernama

See author's posts


Institusi kewangan sedia sokong permohonan pembiayaan

KUALA LUMPUR: AirAsia Group Bhd yang merancang mengekalkan mudah tunai untuk memastikan aliran tunai mencukupi, menerima petanda sokongan daripada institusi kewangan tertentu berhubung permohonannya bagi pembiayaan bernilai lebih RM1 bilion.

Ketua Pegawai Eksekutif AirAsia Group, Tan Sri Tony Fernandes berkata, cadangan mengenai pelbagai bentuk pengumpulan modal, sama ada hutang atau ekuiti, telah dikemukakan kepada syarikat penerbangan itu.

“Kami sedang berbincang dengan pelbagai pihak, termasuk bank pelaburan, pemberi pinjaman, serta pelabur yang berminat, bagi mendapatkan hasil positif untuk syarikat,” katanya dalam kenyataan semalam.

Beliau berkata, daripada pembiayaan hutang RM1 bilion itu, bahagian tertentu akan layak untuk mendapat pinjaman jaminan kerajaan di bawah Skim Jaminan PRIHATIN Danajamin di Malaysia.

Usaha mendapatkan pinjaman bank masing-masing oleh entiti Filipina dan Indonesia pula kini berada di pelbagai peringkat permohonan, katanya.

Di Filipina, AirAsia memohon pinjaman jaminan kerajaan di bawah Akta Rangsangan Ekonomi Filipina (PESA) dan hasil positif adalah dijangkakan.

Mengulas mengenai pengurusan modal, Fernandes berkata secara dalaman, syarikat itu telah melaksanakan rasionalisasi berasaskan kiraan kepala untuk menjadikan operasi lebih kemas dan cekap susulan permintaan semasa terhadap perjalanan udara serta jangkaan pemulihan.

AirAsia telah melaksanakan langkah pengurangan kos dalaman termasuk pemotongan gaji sementara sebanyak 15 peratus hingga 75 peratus bagi seluruh kumpulan, katanya.

“Kami memperoleh penangguhan daripada pemberi pajak yang menyokong kami dan kini berusaha untuk mendapatkan lanjutan seterusnya. Kami juga menstrukturkan semula 70 peratus kontrak lindung nilai bahan api kami di samping terus berunding dengan rakan kerjasama bagi baki pendedahan.

“Keseluruhannya, kami menjangkakan perbelanjaan tunai akan susut sekurang-kurangnya 50 peratus pada 2020,” katanya.

Beliau berkata walaupun separuh pertama 2020 amat mencabar, namun negara-negara di seluruh dunia telah menyambung semula operasi penerbangan domestik dalam beberapa minggu ini dan membuka semula sempadan antarabangsa secara beransur-ansur.

Justeru, pewujudan dan perbincangan mengenai ‘gelembung perjalanan’ dan ‘laluan hijau’ bersama dengan rakan ekonomi penting yang mencatatkan kadar jangkitan Covid-19 yang rendah dan sistem menangani pandemik yang terbukti berhasil, merupakan satu langkah dalam hala tuju yang tepat.

AirAsia juga telah menyambung semula operasi domestik pada pasaran seperti Malaysia, Thailand, Indonesia, India dan Filipina secara berperingkat namun kukuh sejak penghujung Mei.

“Pada 7 Julai, kami mencatatkan jualan pasca perintah kawalan pergerakan (PKP) tertinggi dengan 75,000 tempat duduk terjual dalam tempoh sehari, menunjukkan permintaan kukuh luar biasa dan petanda pertumbuhan ekonomi.

“Kami juga menjual lebih 200,000 Pas Tanpa Had AirAsia sejak ia dlancarkan baru-baru ini bagi perjalanan domestik Malaysia, Thailand dan AirAsia X.

“Aliran positif tempahan penerbangan dan faktor muatan kami juga adalah isyarat tambahan bagi separuh kedua yang lebih baik,” katanya.

Pada Jun, faktor muatan keseluruhan kumpulan adalah 60 peratus, dengan faktor muatan AirAsia Malaysia mencapai 65 peratus, dan menjangkakan faktor muatan mencecah 70 peratus pada Julai.

Mengenai prospek, Fernandes tetap yakin dengan potensi pertumbuhan rantau ASEAN, sejajar dengan unjuran pertumbuhan Keluaran Dalam Negara Kasar (KDNK) ASEAN-5 sebanyak 6.2 peratus pada 2021, yang merupakan antara kadar pertumbuhan tertinggi di dunia.

“Kami yakin AirAsia tidak hanya akan meraih manfaat daripada peningkatan pertumbuhan ini malah menyumbang kepada pemulihan rantau ini berlandaskan peranan penting yang dimainkan kesalinghubungan udara dalam landskap perdagangan dan pelaburan ASEAN,” katanya. – Bernama

See author's posts


Saya akan bangkit dari kesedihan

KUALA TERENGGANU: “Saya masih Budok Kuba (budak kerbau). ‘Tsunami’ ini lebih menguatkan semangat dan beri kekuatan untuk terus berusaha, kerana saya yakin rezeki berganda akan tiba kemudian nanti.”

Demikian kata Muhammad Syukur Khamis, 15, atau Mowgli Malaysia setelah kehilangan 56 daripada 110 ekor kerbau milik keluarganya, akibat wabak hawar berdarah.

Melihat wajah sugul Muhammad Syukur, sukar dipastikan apa yang bergelodak di hatinya, namun beliau mengakui peristiwa yang berlaku sejak 9 September lepas amat meruntun jiwa, hingga adakala terasa seperti sudah kehilangan ‘kawan baik’.

Beliau turut dikenali sebagai ‘Kampung Boy’ kerana kebolehannya berinteraksi dengan haiwan itu sejak berusia enam tahun, sepertimana juga adik beradiknya yang lain, kerana sering mengikut bapa mereka, Khamis Jusoh, 64, ke kandang dan sejak itu, beliau mempunyai beberapa ekor kerbau kesayangan termasuk ‘Semek’ dan ‘Tongkol’ yang mati baru-baru ini.

Tidak sepertimana remaja lain yang biasanya meluangkan masa dengan pelbagai gajet dan permainan dalam talian, Muhammad Syukur mengakui jiwanya lebih tenang berada di sekeliling haiwan ternakan, meskipun kaki dan tangannya ada kala tercalit najis haiwan itu serta lumpur.

Muhammad Syukur berkata, kejadian itu bukan sahaja memberi peringatan kepadanya, tetapi juga kepada penternak lain supaya sedar tentang kepentingan vaksin, dan sensitif dengan persekitaran supaya tidak berlaku lagi jangkitan yang sama.

Bagi Khamis pula, semangat anak-anaknya bagaikan suntikan kekuatan baharu untuk terus bertahan dan sehingga kini tujuh daripada lapan anaknya, bertungkus lumus memastikan bangkai kerbau ditanam dengan baik dan baki yang masih hidup, akan dapat bertahan.

Katanya, kehilangan besar itu adalah pengalaman pertama sejak menjadi penternak 50 tahun lalu dan paling menyedihkannya apabila melihat kerbau yang sedang bunting turut mati, malah ada anak kerbau yang enggan menerima susu lain selepas ibunya mati.

“Semua anak saya balik ke kampung sebaik sahaja dimaklumkan berita duka ini. Biasanya mereka akan datang ke kandang selepas subuh…kadang-kadang sampai pukul 1.00 pagi baru pulang semula ke rumah, untuk pastikan semua kerbau ini sihat. Hanya seorang anak yang tidak balik kerana sedang menyambung pengajian di peringkat Ijazah Sarjana Sumber Manusia di Universiti Malaysia Sarawak.

“Ketika musibah ini berlaku, anak-anak yang selalu memberi semangat … kami tetap bersama, kerana mereka sedar hasil pendapatan dari membela kerbau inilah, yang menanggung mereka selama ini. Sebelum Muhammad Syukur popular dulu pun kami pernah dihina kerana dikatakan berbau busuk, kami tetap juga teruskan kehidupan,” katanya ketika ditemui pemberita di kandang kerbau di Kampung Kubang Bujuk, di sini.

Khamis berkata, wabak itu membantutkan hasratnya untuk menternak secara fidlot, namun dia yakin Muhammad Syukur akan merealisasikannya suatu hari nanti, berdasarkan minat anak bongsu dari lapan beradik itu dengan haiwan.

Tekadnya mahu menambah bilangan kerbau yang masih sihat agar dapat membiak dengan baik dan Khamis mahu anak-anaknya terus berusaha sepertimana di peringkat awal beliau mula menternak, iaitu penghujung tahun 1970-an dengan hanya bermula daripada tiga kerbau yang diwarisi dari ayahnya.

Kunjungan Bernama ke kandang itu mendapati selain Muhammad Syukur, tiga lagi adik beradiknya iaitu Muhamad Kamil, 31; Muhamad Alias, 30, dan Norain Solehah, 21, turut bermandi hujan dan bergelumang lumpur, kerana mahu memasang jaring untuk dijadikan bumbung kandang itu.

Mereka juga dilihat bersama-sama memberi makanan kepada 54 kerbau yang masih sihat dan memasang pagar besi, agar haiwan itu tidak merempuh keluar kandang sepanjang proses kuarantin selama 14 hari berjalan.

Kawasan seluas seekar itu juga kelihatan sunyi sepi, tidak sepertimana keadaan sebelum ini yang sentiasa menjadi tumpuan ramai hingga menarik perhatian ramai jurugambar profesional dari dalam dan luar negara, bagi merakam aksi luar biasa Muhammad Syukur bersama lebih 100 ‘rakan sepermainannya’ itu.

Sebelum ini, foto unik remaja itu bersama binatang peliharaan pernah mendapat tempat pertama dalam Asia Geographic -Image of Asia Photography Award 2018 oleh jurugambar profesional Mohd Nazri Sulaiman dan dinobatkan sebagai 20 gambar terbaik dunia dalam Pertandingan Fotografi Antarabangsa berprestij, Siena International Photo Awards 2018.

Terbaharu, gambarnya yang dirakam Yusuf Madi diangkat sebagai Imej Asia 2020 untuk bulan Ogos oleh Asian Geographic bagi kategori Orang/Jalanan. — Bernama

See author's posts


Pembelian minyak masak dihadkan

KUCHING: Setiap pelanggan telah dihadkan untuk membeli minyak masak pek polibeg 1 kilogram tiga unit untuk setiap transaksi.

Kementerian Perdagangan Dalam Negeri Dan Hal Ehwal Pengguna Sarawak (KPDNHEP) telah memutuskan membenarkan penjual runcit mengenakan had pembelian minyak masak terbabit untuk setiap pelanggan.

Menurut penjaga kedai runcit, Amira, had pembelian minyak masak terbabit adalah wajar bagi mengehadkan pembelian borong.

“Di kedai kami, pelanggan dihadkan tiga unit untuk setiap pembelian sahaja. Ini bertujuan bagi menselaraskan setiap pembelian pelanggan.

“Kadang-kadang ada pelanggan yang membeli sehingga 10 pek polibeg dan ada yang sampai satu kotak.

“Jadi dengan perkara sedemikian, sesetengah pelanggan tidak berkesempatan untuk membeli minyak masak tersebut.

“Sehingga kini, ada pelanggan yang membawa saudara mara dua sehingga tiga orang, untuk membuat pembelian minyak masa tersebut, tapi ini adalah di luar kawalan kami sebab, prosedur hanya menetapkan tiga unit setiap transaksi pelanggan,” katanya.

Amira berkata, minyak masak pek polibeg 1 kilogram kini memang susah untuk didapati dan terhad.

“Memang susah untuk didapati, kerana bekalan pek polibeg sangat terhad kepada setiap penjual kedai runcit. Bekalan pek polibeg kami pun dalam 40 kotak sebulan kadang-kadang sampai tiga bulan sebab bekalan amat terhad bukan sahaja kepada penjual kedai runcit malah kepada semua peniaga,” ujarnya.

Di samping itu, Amira memberi saranan kepada semua pelanggan agar bijak dalam membuat pembelian bagi kepentingan semua rakyat.

“Bagi pembeli minyak masak tersebut, hendaklah bijak dalam membuat pembelian, beli untuk sekadar keperluan sahaja, agar dapat di beli oleh kesemua pelanggan,” katanya.

Oleh AMINAH WASLI

See author's posts


Pegawai AS sahkan enam gejala baharu

WASHINGTON: Pusat Kawalan dan Pencegahan
Penyakit (CDC) Amerika Syarikat (AS) menyenaraikan tambahan enam gejala Covid-19 yang baharu, seiring
dengan pemahaman lebih mendalam pakar kesihatan mengenai virus berkenaan.

Gejala terbabit adalah menggigil; getaran tubuh secara berulang serentak dengan
menggigil; sakit otot; sakit kepala; sakit tekak dan kehilangan deria rasa atau bau.

Semua gejala ini biasanya muncul dua hingga 14 hari setelah pesakit terdedah
kepada virus berkenaan.

Sebelum ini, CDC hanya menyenaraikan tiga gejala yang diketahui iaitu sesak
nafas, batuk dan demam.Bekas pemangku Pengarah Jabatan Pandemik dan Ancaman AS,
Mario Ramirez, memberitahu Washington Post, gejala sesuatu penyakit termasuk Covid-19 dan influenza biasa,
boleh berubah seiring perubahan masa.

Beliau berkata, berdasarkan data dan maklumat daripada rawatan pesakit tempatan
dan seluruh dunia, CDC dapat menyatakan dengan yakin, enam gejala terbabit
adalah gejala Covid-19.

Ramirez
berkata, trend mengenai
gejala tempatan dan data dari negara lain membolehkan CDC mengenal pasti atau
menyenarai pendek segmen populasi yang tepat untuk diuji.

“Kita tidak mahu menyenaraikan dua puluh gejala, terutama jika separuh
penduduk mempunyai gejala tersebut.

“Kita akan cuba menyeimbangkan sasaran orang yang tepat untuk diuji, jadi
ia mesti spesifik,” kata Ramirez.

Penambahan tersebut mengesahkan maklumat yang dilaporkan oleh pesakit dan
doktor selama beberapa minggu sebelum ini.

Antaranya adalah kehilangan rasa atau bau yang telah dilaporkan oleh sekumpulan
doktor telinga, hidung dan tekak Britain pada pertengahan Mac, ketika banyak
pihak berasakan gejala itu mungkin tanda awal seseorang dijangkiti Covid-19.

Satu kajian terhadap pesakit Covid-19
di Eropah turut mendapati antara 85.6 hingga 88 peratus pesakit mengalami
gejala hilang deria rasa dan bau.

Dalam satu kajian di Iran, 76 peratus pesakit Covid-19 yang melaporkan kehilangan bau
memberitahu ia berlaku secara tiba-tiba sebelum gejala lain muncul.

Sementara itu, meskipun tidak disenaraikan di laman web CDC, keletihan melampau
juga dilaporkan dialami oleh pesakit sebelum mereka disahkan positif Covid-19. – AFP

See author's posts


Selesema burung musnahkan hampir 9,000 hidupan laut di Chile

SANTIAGO: Hampir 9,000 singa laut, penguin, memerang dan mamalia kecil menjadi korban akibat penularan selesema burung yang melanda pantai utara Chile, kata Perkhidmatan Perikanan Negara Amerika Selatan (Sernapesca), semalam.

Sejak awal tahun, lebih 7,600 singa laut, 1,186 penguin Humboldt iaitu spesies terancam yang hanya membiak di Chile dan Peru serta beberapa hidupan seperti memerang dan ikan lumba-lumba ditemui mati di sepanjang pantai, kata Sernapesca dalam kenyataan.

Menurutnya, penyakit itu terdapat di 12 daripada 16 wilayah Chile sambil ia mengumumkan pengaktifan ‘protokol pengawasan’ di sepanjang pantai, termasuk menanamkan hidupan yang terjejas dalam usaha mencegah penyebaran virus seterusnya.

Sejak penghujung 2021, salah satu wabak selesema burung global yang paling teruk dalam rekod menyaksikan puluhan juta ayam terpaksa dimusnahkan, selain menyebabkan burung liar mati secara besar-besaran dan peningkatan jumlah jangkitan dalam kalangan mamalia di beberapa negara.

Misalnya di Kemboja, seorang kanak-kanak perempuan berusia 11 tahun jatuh sakit pada pertengahan Februari akibat demam, batuk dan sakit tekak, sebelum meninggal dunia akibat virus selesema burung H5N1, menurut kementerian kesihatan negara itu.

Bapanya juga diuji positif, tetapi pihak berkuasa kesihatan Kemboja menafikan penularan jangkitan daripada manusia ke manusia lain.

Ini berikutan amat jarang selesema burung berpindah jangkitan kepada dalam mamalia dan lebih jarang lagi dijangkiti virus yang boleh membawa maut.

Ketika ini tiada rawatan terhadap penyakit terbabit yang sering membawa ancaman maut pada burung liar dan ternakan.

Dalam pada itu, Mac lalu, Chile merekodkan kes pertama jangkitan manusia yang membabitkan seorang lelaki berusia 53 tahun.

Di tempat lain di Amerika Selatan, Argentina, Brazil, Paraguay dan Peru, dengan ratusan kematian singa laut, turut melaporkan ada berlaku penularan jangkitan kepada manusia. – AFP

See author's posts


Senator sumbang 500 penutup mulut, hidung

ADUM LIU

MIRI : Senator Alan Ling menyumbang 500 keping penutup mulut dan hidung
kepada para media yang bertugas di Jabatan Penyiaran Bahagian Miri, semalam.

Media juga merupakan barisan hadapan yang turut menyumbangkan jasa dan
menggembleg tenaga untuk turun padang untuk menyalurkan kepada masyarakat
isu-isu semasa terutamanya kes penularan wabak Covid-19 kini.

Alan Ling berkata, pihaknya telah menyumbang sebanyak 10 kotak (500 keping)
penutup mulut dan hidung untuk petugas media yang menyampaikan banyak maklumat
tentang wabak Covid-19 semenjak Perintah Kawalan Pergerakan (PKP) dikuatkuasakan
18 Mac lalu.

“Terima kasih daripada saya sebagai tanda penghargaan kepada semua
kakitangan media Jabatan Penyanyi Miri untuk perkhidmatan cemerlang dan
komitmen tinggi terutamanya semasa tempoh PKP ini.

“Mereka telah memberikan yang terbaik untuk menyalurkan bahan berita
dan maklumat kepada rakyat sepanjang tempoh PKP, ” kata Ling.

Begitu juga dengan media pencetakkan tempatan di Miri yang turut memainkan
peranan penting dan penuh dedikasi dalm tempoh yang sulit ini.

Berikutan PKP, ramai penduduk luar bandar mendapat maklumat dari radio dan
televisyen (RTM) sekali lagi membuktikan penyebaran tentang Pakej Rangsangan
Ekonomi Prihatin Rakyat yang telah diumumkan baru-baru ini, tambahnya lagi.

Sehubungan itu, Alan berharap sumbangan 500 keping penutup mulut dan hidung
boleh membantu kakitangan untuk mempertingkatkan langkah-langkah keselamatan
dalam menjalankan tugas harian selain kekal memantapkan kebersihan diri.

Penyerahan sumbangan itu telah dilakukan oleh Pembantu Khas Alan iaitu
Lawrence Low kepada Jurutera RTM Miri; Muhd Irfan Sanif, semalam.

See author's posts


LIHAT, DENGAR DAN BICARA

ANDAI disebut nama Mizaru, Kikazaru dan Iwazaru, secara spontan pelarasan minda akan terarah kepada negara Matahari Terbit atau Jepun.  Namun, tidak semua  mengetahui siapakah empunya nama tersebut dan apakah tautannya dengan tajuk yang diperkatakan. Bagi mereka yang berpeluang untuk melancong atau melawat negara tersebut, di samping sempat melawat Kuil  Tōshō-gū, di Nikko, pasti tidak akan terlepas melihat ukiran oleh Hidari Jingoro pada pintunya.  Ukiran abad ke-17 ini yang berdasarkan maksim, “see no evil, hear no evil, speak no evil”.

Ukiran ini yang disebut sebagai TheThree Wise Monkeys atau ‘tiga ekor kera  bijaksana’ menggabungkan konsep Confucius’s Code of Conduct. Kera-kera tersebut ialah Mizaru, yang tidak melihat kejahatan dengan menutup matanya, Kikazaru, yang tidak mendengar kejahatan dengan menutup telinganya, dan Iwazaru, yang tidak bercakap perkara jahat, dengan menutup mulutnya.  Dalam teks tertentu terdapat kera keempat yang dinamakan sebagai Sezaru yang tidak melakukan kejahatan dan dilambangkan menutup bahagian sulitnya.  Terdapat pendapat yang menyatakan bahawa falsafah ini dipercayai menerap ke Jepun dari China pada abad ke-18, iaitu ketika Era Nara.

Falsafah yang dikemukakan Confucius ini berteraskan kepada pegangan “do not do unto others what you would not want others to do unto you” atau ‘usah lakukan sesuatu terhadap orang lain perkara yang kamu tidak mahu terjadi pada diri kamu’.  Dalam erti kata lain, sekiranya kita tidak menginginkan sesuatu perkara berlaku terhadap diri kita, usahlah kita lakukan perkara yang sama kepada orang lain. Malah, dalam buku Analects of Confucius pada abad kedua sehingga keempat SM, terdapat petikan seperti yang berikut; “Look not at what is contrary to propriety; listen not to what is contrary to propriety; speak not what is contrary to propriety; make no movement which is contrary to propriety“.  Petikan kata-kata yang menggariskan amalan seperti yang digambarkan lewat lakaran The Three Wise Monkeys.

Apabila terbaca tulisan tentang ukiran ini ketika membelek-belek bahan bacaan tentang negara Jepun, ingatan penulis terimbau akan masa persekolahan ketika konsep amalan kebaikan diajarkan melalui pemaparan karikatur kera-kera berkenaan, suatu kaedah pengajaran yang penulis rasakan tidak lagi diterapkan dalam sistem pengajaran dan pembelajaran masa kini.  Mungkin kaedah yang sedemikian sudah dilihat tidak relevan dengan perkembangan minda serta minat pelajar masa kini.  Apa-apapun, hal sedemikian tidak ingin penulis dibincangkan lebih panjang.  Hal yang ingin diketengahkan lebih menjurus kepada konsep pandang, dengar dan bicara.  Tiga perbuatan yang teramat rapat pertautannya dalam konteks perlakuan manusia.

Seperti wujudnya pertikaian tentang asal maksim berkenaan, turut berlaku perbezaan persepsi akan tafsiran yang tersirat sebaliknya.  Dalam konteks tradisi penganut Buddha, inti pati maksim tersebut menyentuh tentang kepentingan untuk tidak memikirkan tentang elemen atau perkara jahat.  Maksim serta imejan yang dipaparkan sering diguna untuk merujuk kepada semakin berkurangnya tanggungjawab moral dalam individu yang enggan menerima ketidakwajaran dengan melaraskan pandangan terhadap kaedah mempertahankan kejahilan diri. Di samping itu, dalam kalangan golongan kumpulan gangster atau mereka yang korup, hal sedemikian melambangkan etika senyap atau tidak membuka mulut.

Selaras dengan perkembangan masa, frasa berkenaan telah mengalami perubahan dari segi tafsiran asalnya.  Di Barat, maksim ini membawa pengertian untuk tidak ambil peduli tentang apa-apa juga kejadian atau peristiwa, yang sama ada secara perundangannya, mahupun moralnya, salah.  Dalam konteks ini, seseorang yang dikatakan see no evil, hear no evil, speak no evil, cenderung untuk berpura-pura tidak melihat apa-apa juga kesalahan atau kemungkaran yang berlaku di hadapan matanya, lantas ‘membebaskan’ dirinya daripada memikul tanggungjawab membetulkan sesuatu perbuatan yang salah.  Budaya sedemikian bertitik tolak daripada persepsi untuk tidak ‘menjaga tepi kain orang lain’ atau melibatkan diri secara langsung. Hakikat sedemikian sering kita saksikan dalam paparan filem-filem Barat. Amalan serta persepsi yang menjejaskan semangat kesepakatan, kesepaduan dan saling membantu antara satu dengan yang lain.  Budaya yang sememangnya semakin ketara terbentuk dalam masyarakat Barat.

Malah, dalam kalangan masyarakat di negara ini, hal sedemikian sudah mula ‘terkesan’, khususnya dalam persekitaran komuniti di kawasan perbandaran serta kota-kota metro.  Kenyataan sedemikian berdasarkan pengalaman penulis selama sekitar 20 tahun ‘menetap’ di Tanah Semenanjung.  Hidup dalam kawasan perumahan yang ‘dikawal’, akan tetapi kurang interaksi dalam kalangan penduduknya.  Penduduk yang tidak menghiraukan sangat apa-apa yang berlaku di persekitarannya, waimapun jiran terdekat.  Sikap tidak ambil peduli ini menterjemahkan semakin hakisnya semangat kejiranan.  Lantaran, bukanlah sesuatu yang menghairankan apabila rumah jiran ‘disamun’ oleh penyamar dari syarikat logistik yang kononnya diupah untuk mengangkut barang pemilik rumah yang dikatakan akan berpindah.

Benarkah sedemikian inti pati falsafah yang terselit sebalik maksim serta paparan imejan berkenaan?  Suatu persoalan yang menarik untuk ditafsirkan dengan melihat secara rinci akan pertautan setiap frasa, iaitu see no evil dengan hear no evil serta speak no evil.  Kata primer dalam maksim ini sudah tentunya evil atau kejahatan.  Manakala, see (lihat), hear (dengar) dan speak (bicara), berupa komponen sekunder yang memberi unsur ‘kebermaknaan’ bagi kata evil.  Di samping itu kata no (tidak) bertindak sebagai pelengkap yang membangkitkan ‘roh’ pernyataan berkenaan secara keseluruhannya.

Umum memahami bahawa kejahatan berupa unsur yang bersifat negatif yang menghasilkan tindak balas yang kurang menyenangkan, dan malah, tragis.  Lantas, apa-apa juga kejahatan, cuba sama ada dihindari, mahpun dielakkan daripada berlaku.  Namun, menjadi lumrah dalam kehidupan, kita melihat, mendengar mahupun berbicara tentang berlakunya kejahatan.  Kejahatan yang tertampil dalam bentuk perompakan, pembunuhan, pemanipulasian, penipuan, penindasan, pemerkosaan, penyalahgunaan kuasa dan seumpamanya.  Tidak mungkin tidak berlaku kejahatan dalam sehari.  Malah, hal sedemikian terkesan semakin meningkat jumlahnya.

Apakah dengan tidak melihat atau mendengar kejahatan serta berbicara perkara jahat akan mengelak atau mengawal kejahatan daripada berlaku?  Sudah pasti tidak.  Lantas apakah sebenarnya inti pati maksim berkenaan sebenarnya?  Untuk mencari suatu jawapan yang tuntas, memang sukar.  Namun, untuk mengandaikan inti patinya, bukanlah sesuatu yang tidak dibolehkan.  Bagi penulis, maksim berkenaan tidak harus dilihat atau ditafsirkan secara harafiah atau bergantung pada konteks pemaknaan permukaan.  Akan tetapi, memerlukan penelahan unsur yang tersirat.  Bagi penulis imejan dalam konteks see no evil lebih merujuk kepada ketidakinginan melihat kejahatan berlaku dan bukannya membutakan mata daripada melihat kejahatan yang berlaku di hadapan mata.  Pun demikian juga halnya dengan frasa hear no evil dan speak no evil.  Ketidakinginan mendengar mahupun berbicara tentang berleluasanya kejahatan.  Hal sedemikianlah yang disiratkan oleh maksim sedemikian.

Tidak mungkin, dalam konteks imejan yang disebut sebagai wise atau bijaksana, sekadar membutakan mata, memekakkan telinga dan mengunci mulut apabila melihat sesuatu unsur kejahatan berlaku di hadapan mata.  Gelaran ‘bijaksana’ berkenaan berupa suatu unsur terselindung yang jarang-jarang ditautkan dengan maksim berkenaan.  Tidak juga dapat ditepis sekiranya terdapat pandangan yang menyatakan bahawa dalam situasi tertentu, lebih ‘bijak berdiam’ daripada ‘campur tangan’, akan tetapi pelarasan pandangan harus dilaraskan kepada unsur kejahatan yang wajar ditepis dan dihapuskan daripada kehidupan manusia.  Malah, dalam apa-apa juga agama, melakukan kejahatan berupa perbuatan yang dilarang.  Malah, dalam Islam, konsep amar makruf, nahi mungkar adalah salah satu teras terpenting, selain berperanan sebagai penyeimbang dalam kehidupan beragama.

Terpulang kepada setiap untuk mentafsir maksim berkenaan berlandaskan sisi pandang masing-masing.  Apa-apapun, dalam kehidupan, menjadi tanggungjawab masyarakat untuk bersama-sama memastikan unsur kejahatan tidak berlaku.

Lindungi diri, lindungi bangsa, lindungi negara!

See author's posts


Pengiktirafan untuk PDK

KUCHING: Ketua Menteri, Datuk Patinggi Abang Johari Tun Openg mengumumkan tambahan elaun untuk penyelia dan Petugas Pusat Pemulihan dalam Komuniti (PDK) berkuat kuasa serta merta semalam.

Menurut Abang Johari berita baik untuk warga kerja PDK itu akan dinikmati oleh 55 penyelia dan 297 petugas di 55 PDK di seluruh negeri.

“Jumlah penambahan bayaran belum dibincangkan lagi,” katanya ditemui pemberita selepas Hari UMK 2020 semalam.

Abang Johari bersetuju atas usul penambahan elaun itu yang dikemukakan oleh Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato’ Sri Fatimah Abdullah dalam ucapan semalam demi menjaga kebajikan warga kerja PDK yang disifatkan tidak setimpal dengan kepakaran mereka.

“Kita mahu melaksanakannya memandangkan kita tidak mempunyai ramai tenaga pengajar PDK,” jelasnya.

Sementara itu, usul lain yang dikemukakan Fatimah untuk menambah bilangan kakitangan Jabatan Kebajikan Masyarakat Negeri Sarawak (JKMNS), pertukaran status pelantikan ahli terapi kepada penjawatan tetap serta meningkatkan kauntum bantuan penerima bantuan bulanan kebajikan, Abang Johari menjelaskan kerajaan negeri akan mempertimbangkan usul tersebut.

“Kita akan mempertimbangkan cadangan (dua, tiga dan empat) dan memasukkannya dalam Belanjawan Negeri kerana kita perlu lihat implikasi kewangan serta terma lantikan, sama ada ia mengguna KWSP (Kumpulan Wang Simpanan Pekerja),” jelasnya sementara meminta menunggu pengumuman menerui Belanjawan pada bulan November akan datang.

Oleh Diyana Samsuddin

See author's posts


Nasib Man City diketahui Isnin ini

MANCHESTER City akan mengetahui keputusan rayuan mereka berhubung penggantungan dua tahun daripada saingan UEFA Isnin ini, umum Mahkamah Timbang Tara Sukan (CAS).

City digantung oleh UEFA selain didenda sebanyak £27 juta (RM145 juta) kerana dakwaan melanggar peraturan ‘fair-play’ kewangan antara 2012 sehingga 2016.

Kelab Liga Perdana Inggeris itu dengan tegas membantah tuduhan berkenaan dan perbicaraan selama tiga hari mengenai kes itu berlangsung menerusi sidang video bulan lalu.

“Mahkamah Timbang Tara Sukan (CAS) akan mengumumkan keputusan berhubung prosedur timbang tara antara Manchester City dan UEFA pada Isnin, 13 Julai 2020,” kata CAS dalam satu kenyataan.

City mempunyai kelebihan 11 mata berbanding Manchester United di tangga kelima pada saingan Liga Perdana dan memerlukan hanya satu kemenangan lagi daripada baki empat perlawanan untuk menjamin tempat ke kempen kelayakan Liga Juara-Juara musim depan.

Bagaimanapun jika keputusan penggantungan itu kekal atau dikurangkan kepada satu musim, mana-mana kelab yang menamatkan saingan di kedudukan kelima akan meraih tiket ke Liga Juara-Juara.

Tidak kira apa sahaja keputusan rayuan itu, City masih boleh melengkapkan saingan bagi musim 2019/20.

City mengatasi Real Madrid 2-1 pada perlawanan pertama pusingan 16 dan akan menanti kunjungan gergasi Sepanyol itu pada aksi timbal balik 7 Ogos depan.

See author's posts


Mi kolo Sarawak ke Singapura

KUCHING: Pejabat Perdagangan dan Pelancongan Sarawak Singapura (STATOS) di Singapura memulakan hubungan kerjasama dengan 7-Eleven untuk mempromosikan mi kolok Sarawak.

Pegawai Eksekutif STATOS, Chew Chang Guan dalam sebuah kenyataan berkata promosi ‘We love Sarawak Kolo Mee’ akan dilaksanakan di semua 425 kedai 7-Eleven di pulau itu bermula 14 April sehingga 11 Mei 2021.

“Sesiapa yang membeli 7- Eleven’s Kolo Mee boleh memasukkan maklumat mereka secara dalam talian yang disertakan dengan bukti membeli bagi memenangi sejumlah tiket berganda untuk menikmati lawatan jejak makanan sarawak di Singapura.

“Kempen ini akan dipromosikan di semua kedai 7-Eleven, platform Facebook dan Instagram 7-Eleven dan STATOS serta iklan luar di Galeri STATOS,” jelasnya.

Dalam pada itu, beliau menzahirkan rasa gembira atas peluang yang diberikan untuk mempromosikan makanan Sarawak di Singapura.

“Kami percaya bahawa ini adalah tugas kami di STATOS untuk menyebarkan rasa cinta terhadap hidangan istimewa kami.

“Ia merupakan peluang yag hebat kerana kita dapat menjalin kerjasama dengan 7-Eleven untuk menjana lebih banyak publisiti untuk makanan Sarawak di Singapura,” tambahnya.

Oleh RYNNA SHA’ERRA

See author's posts


JAKU IBAN: Sada Bebuah

Oleh JANANG ENSIRING

Tusun Ke-31

SELAMAT kitai betemu baru ba dada keretas surat-kabar UTUSAN SARAWAK (SADA), lalu dalam minggu tu kitai betemu ba Tusun Ke-31, ke alai penulis mai bala pemacha macha, belemati sereta lalu ngupas beberapa pekara ti nyengala agi ti bisi diundan segenteran sada bebuah ti diberi nama “Peratika Manah-manah.”

PERATIKA MANAH-MANAH

Uji kitai nenung penyumbung jaku

Selulut ribut angin puting beliung,

Ngumbai diri tepumpungka mulung

Nuduk di punggung, ngupih timba.

Uji kitai nyagam penajam jaku

Selulut ribut angin selatan,

Ngumbai diri tetingkarka dan Rian Keban

Bebuah berebinan, nempala kera.

Uji kitai ngenang penunggang jaku

Selulut ribut biau banjang, angin kenchang,

Ke ngumbai diri lantang tetumbangka batang pinang

Ke baru nengkuang, bemayang sala.

Uji jayak kitai beratika

Kaban engkatak, bala reringkak,

Kachuh riuh, bepakrak, kelalu ragak,

Meda mua hari nyadi, ayap belili langit sepiak,

Tang ujan lalu ga enda nelian labuh beteratak,

Semina memesi, ngemi kak,

Nyampau sedak panching empangau.

Uji kitai beratika

Pendiau bala reringkak, raban lelenggak

Kachuh riuh, kelalu ragak, balat ikak

Ninga berita bala runtu deka nyaru, ngempas di lupak

Tang banta yan enda nyadi ngaban

Mina ngempas di kerangan, sengaki rantau.

Uji kitai beratika

Pendiau manuk indu, karap kelabu,

Kachuh, riuh da baruh, sekayu rumah merundu,

Gaga ngadaka keratu sigi telu;

Ke tau nyadi telu matu, bau abu

Enda dikesayauka, terus ditikau.

Aram kitai mega beratika

Setangkai sempuli padi enchangan, pulut Beketan,

Nadai kitai ninga iya kachuh riuh, enda melawan,

Tang semakin hari, niap malam

Tangkai padi enchangan, pulut Beketan

Semakin lentur laur tetensam

Igi iya berisi, tandan iya meruan

Tau diketam, diketau mansau.

Aram kitai beratika pengisuk, pendiau sampuk,

Diau-diau, bepelam-pelam, setengah betapuk

Nadai sida bepagahka dilah,

Mengkukuk bekerauk munyi manuk,

Enda sida bepakrak, kelalu ragak,

Munyi kaban reringkak, bala engkatak

Ke diau di engkebuk, ai meduk,

Tang tekerit, tetebuk sida ka pun

Medang puguk, purang mengkuk,

Dinga tak rebah berikuk, tumbang teduduk

Merembam ke pulau, nuju kembayau.

Uji kitai beratika pemama pipit banda,

Betubuh mit mesai kunchit,

Tang berati melisa baka burung geruna,

Nguji mencuba nelan kemantan, embawang lanja.

Taja nya, enda ulih iya

Tang bisi mega ke sempama, lalau pendiau.

Uji kitai beratika pemama semut,

Ditanya, enda nyaut,

Dipeda, baka ke enda engkebut,

Bejalai kimut-kimut, kin-kitu kitut-kitut, mansang surut;

Tang mih, enti sida udah belabuh berangkut,

Sida enda takut, mali riput, nadai surut,

Ngeli diketup, ngangkut but, bangkai kerebau.

Chukup mih pengengkah, naka mih pemanah,

Enti mensia bejaku enda seredah, mantaika pemangah;

Bejaku memanah baka selanjau ijau manuk pagah

Manuk pemiau gawai nikah, gawai tuah:

Iya ke begela’ Bujang Tuyu Nangkin Duku nadai sentagai,

Bujang Nelap Panjai Iku Sirat irit bejalai.

Lelaki orang nya nadai kala nusi diri berani

Tang teleba ga sida ngeringka antu pala;

Indu orang nya, nadai kala muji diri pandai tau,

Palik ke bilik peda betebejur langgur pua.

Lelaki nadai kala beberitaka diri mayuh padi,

Tang pagi lemai bekumbai makai;

Indu nadai kala beberitak diri pandai bejaku,

Tang enda nemu leju, merengu pansut pelandai.

Nya tadi leka sada bebuah ti diberi penulis nama Peratika Manah-manah. Diatu baru penulis nguji meri kupas ke sada bebuah nya tadi.

Rentayan Ke-1, Ke-2 enggau Ke-3 sada bebuah nyebut:

Uji kitai nenung penyumbung jaku

Selulut ribut angin puting beliung,

Ngumbai diri tepumpungka mulung

Nuduk di punggung, ngupih timba.

Uji kitai nyagam penajam jaku

Selulut ribut angin selatan,

Ngumbai diri tetingkarka dan Rian Keban

Bebuah berebinan, nempala kera.

Uji kitai ngenang penunggang jaku

Ke baru nengkuang, bemayang sala.

Dalam Rentayan Ke-1, Ke-2 enggau Ke-3 sada bebuah “Peratika Manah-manah” nyebut pasal sikap enggau tebiat sekeda mensia ti ngelabuhka jaku ti sumbung, kelambang, renjan, tajam enggau tunggang nadai begampang. Sida bejaku tak sepeneka mansut nitihka ati diri-empu ti berindik ari pengeringat, pemanchar enggau penyumbung, lalu nadai sekali-kali ngira pengasai ati peninga. Anangka sida nemu bejaku besidir enggau besebar. Anangka sida nemu nguna adat penyiru bejaku. Kada-kadaka sida tu ampit nemu  sekeda jaku dalam kitai Iban ti bisi kaul enggau penyumbung lebuh bejaku ti suah dikena orang ke tuai lebuh bejaku ti munyi tu: Kesatu, “Bejaku nyilup remang, kaki enggai nyingkang”; kedua, “Telasur perau ulih diundur, telasur jaku enda ulih diinsur”; ketiga, “Bejaku ngelambung langit, tunjuk jari ngachuk lubang burit”; enggau keempat, “Kukuk rauk-rauk, iku bekipi dibalut tai.”

Orang ke sumbung bejaku enggau kelambang mansutka penemu patut ngambi jaku dalam ti munyi tu ke batu pegai dikena ngimpun penyiru diri-empu bejaku: “Lebuh bejalai beratika singkang, lebuh bejaku beratika amang.”  Bekal ti diberi jaku dalam tu, iya nya siku-siku mensia mesti selalu bejimat dalam semua pekara, kelebih agi lebuh kitai bejaku enggaika jaku ti dipansutka kitai nya tau ngasuh ati peninga enda lantang sekalika ngasuh ati sida ensiban, tauka ngasuh sida ringat. Pia mega, lebuh kitai ngaga sebengkah kereja, tauka betindak, tentuka dulu pengawa ti dikereja nuan nya, tauka tindak ti diambi nuan nya enda ngemedis sekalika ngerusak orang bukai ti bisi kaul enggau kereja tauka tindak nuan nya. Lalu tentuka mega tindak pengawa ti diambi nuan nya enda ngemedis sekalika ngerusak tauka ngemaluka kitai-empu.

BETAMPUNG

See author's posts


PANCARAN KECAKNAAN

“BUSANA  tradisi kain bersulam,

Warna jingga berawan larat;

Cukup berpolitik siang dan malam,

Fokuskan menjaga kepentingan rakyat.”

Demikian serangkap pantun yang mengakhiri titah Seri Paduka Baginda Yang di-Pertuan Agong pada istiadat Pembukaan Mesyuarat Pertama Penggal kelima Parlimen ke-14, di Dewan Rakyat pada 28 Februari lalu.  Titah yang menyirat akan kecaknaan serta keprihatinan baginda terhadap aspek menjaga kepentingan rakyat yang bernaung di bawah payungan baginda.  Sebagai Ketua Negara, wajar hal yang sedemikian menjadi fokus primer, namun, dari segi pemastian penzahirannya, terletak di bawah bidang kuasa kabinet yang dibentuk dan dipimpin oleh Ketua Kerajaan yang memerintah.

Peringatan sedemikian sudah pastinya baginda titahkan bukan berlandaskan input yang tidak sahih, akan tetapi pemerhatian akan setiap perkembangan yang berlaku dalam negara pada masa kini, khususnya yang melibatkan iklim politik yang semakin ‘berkocak’.  Situasi sedemikian pun dimaklumi umum, dengan perkembangan penyaluran maklumat terkini lewat media massa dan sosial yang begitu pantas.  Untuk menyalahkan media akan kewajaran senario sedemikian disiarkan hari demi hari kurang adil kerana berita yang sedemikianlah yang memancing khalayak pembaca bagi ‘melariskan’ penerbitan mereka.  Semakin tinggi nilai sensasi dan provokasinya, semakin ramai yang terpaut untuk menyantuninya.

Namun, andai ditafsir secara mendalam akan inti pati titah berkenaan, hala tujunya bukan dilaraskan kepada ahli politik atau ‘politikus’ semata-mata.  Walaupun frasa ‘menjaga kepentingan rakyat’ dilihat secara ekstrinsiknya berupa tugas yang dipertanggungjawabkan kepada para pemimpin, akan tetapi secara intrinsiknya, mencakupi setiap daripada kalangan masyarakat.  Konteks ‘menjaga’ merangkumi cakupan yang amat luas, pun demikian juga bagi istilah ‘kepentingan’.  Lantaran itu, apa-apa yang ditekankan baginda wajar diambil perhatian oleh semua pihak secara serius.  Sikap lepas tangan, di samping menyifatkan ‘teguran’ sedemikian dikhususkan kepada para ahli politik atau wakil rakyat yang sememangnya dimaklumi ‘gemar’ berpolitik, tidak sewajarnya dibudayakan kerana setiap daripada kalangan kita pun, sama ada disedari, mahupun sebaliknya, tidak lari daripada unsur politik dalam iklim yang berbeza. Memetik maksim Aristotle, ‘man is by nature a political animal’, dan Aristophanes, ‘under every stone lurks a politician’.

Di samping isu berkenaan, baginda turut membayangkan kerisauan terhadap isu rasuah.  Isu yang bukan sahaja berlaku dalam kalangan individu berprofil tinggi dan mempunyai kedudukan terhormat, malah dalam sektor perkhidmatan awam dan swasta, perniagaan dan dalam kalangan masyarakat umum.  Amalan yang seakan-akan menjadi suatu budaya dalam konteks pemenuhan atau penzahiran matlamat yang direncanakan. Amalan yang mencalarkan nilai integriti dan ketelusan yang membawa kepada ketirisan dalam aspek kerahsiaan agenda tertentu.  Situasi yang mengganggu gugat segala perancangan serta pelaksanaan dasar ke arah pembangunan negara secara fizikal dan kerohanian.  Tidak hairanlah sekiranya hal yang sedemikian mendapat perhatian Yang di-Pertuan Agong.

Malah baginda tidak lupa akan kepentingan wilayah Sabah dan Sarawak apabila turut menyentuh tentang penekanan terhadap pembangunan infrastruktur kedua-dua wilayah.  Hal yang sudah pastinya berputik lanjutan daripada perkenan baginda terhadap Akta A1642 baru-baru ini yang mengembalikan status kedua-dua wilayah sebagai komponen utama dalam pembentukan Persekutuan Malaysia.  Di samping itu, turut disentuh akan keperluan mengerakkan proses pemulihan ekonomi bagi memudahkan urusan rakyat membina semula kehidupan yang terjejas akibat pandemik Covid-19.  Malah, baginda turut menekan akan kepentingan untuk rakyat mendapatkan suntikan dos vaksin penggalak bagi mengekang penularan Covid-19, bagi membolehkan negara  beralih ke fasa endemik.

Apa-apa yang dititahkan sewajarnya diberikan perhatian dalam kalangan ahli-ahli Parlimen yang bersidang, khususnya, dan rakyat jelata, umumnya.  Tidak ada maknanya, andai rangkap pantun yang baginda utarakan disambut tepukan gemuruh, akan tetapi tidak dihayati dan diamalkan semasa bersidang!  Harapan kita agar semangat Keluarga Malaysia dapat dispaparkan kepada rakyat dalam apa-apa juga isu yang dibincang dan didebatkan.

Lindungi diri, lindungi bangsa, lindungi negara!

See author's posts


Azarenka juara

PILIHAN keempat Terbuka Western & Southern, Naomi Osaka terpaksa menarik diri daripada menerusikan saingan final berdepan Victoria Azarenka selepas mengalami kecederaan hamstring kaki kiri, dua hari sebelum bermulanya Terbuka Amerika.

Penarikan diri pemain nombor 10 dunia itu sekali gus memberi ruang kepada  Azarenka untuk merangkul trofi kejuaraan.

“Saya minta maaf kerana perlu menarik diri akibat kecederaan. Saya mengalami kecederaan hamstring dalam aksi tiebreak set kedua dan ia tidak sembuh selepas semalaman seperti yang saya harapkan,” kata Naomi.

Naomi yang juga pemain pilihan keempat Terbuka Amerikan Syarikat, dijadual beraksi di pusingan pertama Selasa ini menentang rakan senegara, Misaki Doi, namun ia masih  samar sama ada dia sempat sembuh untuk turun ke gelanggang.

“Saya tidak pasti. Bagaimanapun, saya berharap mempunyai peluang dan mempunyai masa yang cukup untuk sembuh,” kata Naomi.

Dia berharap masa rehat yang panjang membolehkannya untuk sembuh dan berharap kecederaan berkenaan lebih baik menjelang Selasa ini.

Victoria, merangkul trofi pertamanya sejak kembali ke saingan jelajah selepas bergelar ibu, berharap Osaka sembuh dengan cepat.

“Saya berharap anda cepat sembuh dan semoga berlaku sesuatu yang luar biasa dalam proses pemulihannya,” kata Victoria.-AFP

See author's posts


Ingatkan penduduk pakai pelitup muka

MARUDI : Tuai-Tuai rumah panjang, Ketua Masyarakat dan Ketua Kaum di kawasan Dewan Undangan Negeri (DUN) Mulu digesa mengingatkan penduduk di kawasan masing-masing memakai pelitup muka dan mematuhi arahan kerajaan dari semasa ke semasa.

Pesanan tersebut disampaikan Ahli Dewan Undangan Negeri  Mulu Dato Gerawat Gala bagi mengelak jangkitan Covid-19.

“Kita perlu menjaga kebersihan kawasan kita sendiri dan saya bersyukur kerana sampai sekarang kawasan kita belum lagi dijangkiti wabak tersebut,” katanya.

Beliau memberi ingatan dan pesanan tersebut ketika menyampaikan ucapan di majlis penyerahan cek peruntukan Projek Kecil Luar Bandar ( MRP) berjumlah RM209,000 kepada 11 pertubuhan, JKKK dan persatuan di Pusat Khidmat DUN  Mulu.

Antara yang menerima peruntukan MRP tersebut ialah AJK Cina Pekan Marudi / Poyut Lubok Nibong (RM15,000), Kelab Polis Baram (RM5,000), JKKK Sg Rian Stapang D Marudi (RM70,000), JKKK Unit Rh. Nanta anak Sandom Sg Malikat A Marudi (RM70,000), Kelab Sukan dan Rekreasi Kakitangan Majlis Daerah Marudi ( RM5,000), PIBG SK Poyut  Marudi (RM6,500), PIBG SK Rumah Gudang ( RM4,000), PIBG SRK Sg Brit ( RM5,000), PIBG Sg Setapang ( RM4,000), JKKK Lobang Kompeni Marudi ( RM20,000) dan PIBG SK Lubok Nibong (RM5,000).

Dato Gerawat Gala yang juga Timbalan Speaker Dewan Undangan Negeri Sarawak berkata peruntukan itu perlu digunakan untuk melaksanakan projek di kawasan masing-masing.

Tegasnya sebaik sahaja setiap projek siap dilaksanakan, JKKK perlu menghantar laporan kepada beliau untuk direkodkan.

“Saya juga ingin mengingatkan jika sudah menerima peruntukan MRP ini, pihak JKKK  harus memberitahu penduduk kampung bagi mengelak salah faham di kalangan mereka,” ujarnya.

Oleh Jiku Juguong

See author's posts


Kepemimpinan utamakan S’wak

KUCHING: Kerajaan Sarawak selama ini sentiasa mengamalkan pemerintahan yang berpaksikan ‘Keutamaan Sarawak’ (Sarawak Centric), bukan ‘Keutamaan Kaum’, kata Ketua Menteri Datuk Patinggi Abang Johari Tun Openg.

Menurut beliau, Kerajaan Sarawak menjadikan kesama-rataan terhadap pembahagian kepentingan semua kaum di negeri ini sebagai keutaaman dalam pentadbiran mereka.

“Tidak ada kaum yang dipinggirkan, baik dari segi pembagunan mahupun pengagihan bantuan, semua akan dapat sama rata dan adil.

“Kita tidak mengamalkan ‘Keutamaan Kaum’, kerana kita mengamalkan konsep keadilan kepada semua pihak tanpa mengira kaum,” katanya pada Majlis Pecah Tanah Wisma Melayu Sarawak (WMS) di Jalan Diplomatik, di sini semalam.

Menurutnya, Kerajaan Sarawak komited dalam menyediakan prasarana dan bantuan bukan untuk orang Melayu sahaja, tetapi kepada kaum lain seperti Melanau, Iban, Bidayuh dan Orang Ulu.

“Sebelum ini, saya menyempurnakan bangunan Yayasan Kebudayaan Dayak (DCF) dengan Dewan Perniagaan dan Perindustran Dayak (DCCI) iaitu Menara Panggau Dayak.

“Hari ini (semalam) saya bersama orang Melayu, dan bulan depan saya akan ke Miri untuk bersama Orang Ulu, juga berkaitan dengan bangunan mereka sendiri di sana.

“Ini adalah tanda kami (Kerajaan Sarawak) sentiasa bersikap adil dalam memberikan peluang pembangunan kepada semua masyarakat di negeri ini,” ujarnya.

Tegasnya, beliau akan memastikan bahawa dasar kepemimpinan kerajaan ini akan diteruskan bagi menjaga kestabilan dan keamanaan di negeri ini.

Dalam hal berkaitan, Abang Johri turut menyentuh berkaitan kejayaan Kerajaan Sarawak dalam mendapatkan hasil tambahan yang dapat memberikan keuntungan kepada rakyat.

“Baru-baru ini, kita telah menambah pencapaian termasuk rundingan bersama Petroliam Nasional Berhad (PETRONAS) yang dijangka akan membawa perubahan pada pendapatan negeri.

“Jika hasilya bagus, kita akan membahagikan keuntungan ini kepada rakyat di samping mengutamakan pembangunan lain,” jelasnya.

Oleh AKMAL ADIB YUSUP

See author's posts


Fadilah yakin pengundi tetap bersama GPS

KUCHING: Calon Gabungan Parti Sarawak(GPS) bagi Parlimen Petra Jaya, Dato Sri Fadillah Yusof yakin bahawa pengundi di kawasannya akan bersama GPS.

Katanya, keyakinan timbul kerana dasar Premier Sarawak, Datuk Patinggi Tan Sri Abang Johari Tun Openg yang bertekad membawa dan membimbing Sarawak ke arah menjadi negeri maju menjelang 2030.

“Selain itu sepanjang beliau menjadi Premier banyak bantuan telah diserahkan, bukan sahaja kepada warga emas malah belia selain bayi yang belum lahir, dan apabila dilahirkan terus mendapat peruntukan.

“Secara keseluruhannya saya yakin rata-rata masyarakat di Petra Jaya akan bersama dengan kita tidak kira peringkat umur,” katanya.

Beliau berkata demikian ketika ditemui pemberita selepas merasmikan majlis Inklusiviti Bersama Komuniti di Kampung Samariang Batu, disini hari ini.

Kawasan Parlimen P194 Petra Jaya menyaksikan pertembungan tiga penjuru.

Dalam misi mempertahankan kerusi yang disandangnya sejak 2004, Menteri Kanan Kerja Raya itu dicabar calon Pakatan Harapan (PH) Sophian Junaidi dan Datuk Othman Abdillah mewakili Parti Sedar Rakyat Sarawak (SEDAR).

Menurut statistik, Parlimen Petra Jaya mempunyai 109,670 pemilih berdaftar.

Oleh SHAHRUL QAIZAT

See author's posts


31 ditahan leka minum, langgar PKPB

CONNIE CHIENG

KUCHING: Seramai 31 orang tertangkap ketika sedang leka minum di sebuah kafe muzik bertempat di Green Heights pada Jumaat (15 Mei) lalu.

Hasil serbuan pihak polis sekitar 9.00 malam ke atas kafe berkenaan, 21 lelaki dan 10 wanita dalam lingkungan umur 15 hingga 55 tahun ditangkap mendapati kesemua wanita dan dua lelaki adalah orang asing yang mana tujuh (7) daripada mereka tidak mempunyai dokumen perjalanan yang sah.

Ketua Jabatan Siasatan Jenayah Sarawak, SAC Denis Leong berkata, serbuan dibuat ke atas kafe muzik  di Green Heights kerana didapati beroperasi sekali gus tidak mengendahkan Perintah Kawalan Pergerakan (PKP) dan Perintah Kawalan Pergerakan Bersyarat (PKPB) serta tidak mematuhi arahan daripada ketua pengarah kesihatan.

Beliau memberi amaran bahawa pihak polis dan semua agensi berkaitan akan mengambil tindakan untuk memastikan semua pihak mematuhi arahan yang telah ditetapkan.

Semua yang tertangkap dirujuk di bawah Seksyen 269 Kanun Keseksaan, Seksyen 6(1)(c) Akta Imigresen.

Selain, Peraturan 3 dan Peraturan 15(1) Akta Pencegahan Dan Pengawalan Penyakit Berjangkit (Pengisytiharan Kawasan Tempatan Jangkitan)(No.6) Peraturan 2020.

See author's posts